title: Deċiżjoni tal-Kumitat Politiku u ta’ Sigurtà (PESK) 2020/888 tat-23 ta’ Ġunju 2020 li testendi l-mandat tal-Kap tal-Missjoni tal-PSDK tal-Unjoni Ewropea fil-Mali (EUCAP Sahel Mali) (EUCAP Sahel Mali/1/2020)

text:
                  29.6.2020

                  MT

                  Il-Ġurnal Uffiċjali tal-Unjoni Ewropea

                  L 205/18

         DEĊIŻJONI TAL-KUMITAT POLITIKU U TA’ SIGURTÀ (PESK) 2020/888
         tat-23 ta’ Ġunju 2020
         li testendi l-mandat tal-Kap tal-Missjoni tal-PSDK tal-Unjoni Ewropea fil-Mali
         (EUCAP Sahel Mali) (EUCAP Sahel Mali/1/2020)
         IL-KUMITAT POLITIKU U TA’ SIGURTÀ,
         Wara li kkunsidra t-Trattat dwar l-Unjoni Ewropea, u b’mod partikolari t-tielet paragrafu tal-Artikolu 38 tiegħu,
         Wara li kkunsidra d-Deċiżjoni tal-Kunsill 2014/219/PESK tal-15 ta’ April 2014 dwar il-missjoni ta’ PSDK tal-Unjoni Ewropea f’Mali (EUCAP Sahel Mali) (1), u b’mod partikolari l-Artikolu 7(1) tagħha,
         Billi:

                     (1)

                     Skont l-Artikolu 7(1) tad-Deċiżjoni (PESK) 2014/219, il-Kumitat Politiku u ta’ Sigurtà (KPS) huwa awtorizzat, f’konformità mat-tielet paragrafu tal-Artikolu 38 tat-Trattat, sabiex jieħu d-deċiżjonijiet rilevanti għall-fini tal-eżerċizzju tal-kontroll politiku u tat-tmexxija strateġika tal-missjoni EUCAP Sahel Mali, inkluż id-deċiżjoni dwar il-ħatra ta’ Kap tal-Missjoni.

                     (2)

                     Fit-18 ta’ Settembru 2017, il-KPS adotta d-Deċiżjoni (PESK) 2017/1780 (2), li ħatret lis-Sur Philippe RIO bħala l-Kap tal-Missjoni tal-EUCAP Sahel Mali mill-1 ta’ Ottubru 2017 sal-14 ta’ Jannar 2018. Konsegwentement dan il-mandat ġie estiż sat-30 ta’ Settembru 2020 b’deċiżjonijiet sussegwenti tal-KPS.

                     (3)

                     Fil-21 ta’ Frar 2019, il-Kunsill adotta d-Deċiżjoni (PESK) 2019/312 (3), li estendiet il-mandat tal-EUCAP Sahel Mali sal-14 ta’ Jannar 2021.

                     (4)

                     Ir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà ppropona l-estensjoni tal-mandat tas-Sur Philippe RIO bħala Kap tal-Missjoni tal-EUCAP Sahel Mali mill-1 ta’ Ottubru 2020 sal-31 ta’ Diċembru 2020,

               ADOTTA DIN ID-DEĊIŻJONI:

            Artikolu 1
            Il-mandat tas-Sur Philippe RIO bħala l-Kap tal-Missjoni tal-EUCAP Sahel Mali huwa b’dan estiż sal-31 ta’ Diċembru 2020.

            Artikolu 2
            Din id-Deċiżjoni tidħol fis-seħħ fid-data tal-adozzjoni tagħha.

            Magħmul fi Brussell, it-23 ta’ Ġunju 2020.

                  Għall-Kumitat Politiku u ta’ Sigurtà

                  Il-President

               S. FROM-EMMESBERGER

            (1)  ĠU L 113, 16.4.2014, p. 21.

            (2)  Deċiżjoni tal-Kumitat Politiku u ta’ Sigurtà (PESK) 2017/1780 tat-18 ta’ Settembru 2017 dwar il-ħatra tal-Kap tal-Missjoni tal-PSDK tal-Unjoni Ewropea fil-Mali (EUCAP Sahel Mali) (EUCAP Sahel Mali/1/2017) (ĠU L 253, 30.9.2017, p. 37).

            (3)  Deċiżjoni tal-Kunsill (PESK) 2019/312 tal-21 ta’ Frar 2019 li temenda u testendi d-Deċiżjoni 2014/219/PESK dwar il-Missjoni tal-PSDK tal-Unjoni Ewropea fil-Mali (EUCAP Sahel Mali) (ĠU L 51, 22.2.2019, p. 29).


title: Deċiżjoni tal-Kunsill (UE) 2020/1153 tat-30 ta’ Lulju 2020 li taħtar membri u membri supplenti tal-Kumitat tar-Reġjuni

text:
                  5.8.2020

                  MT

                  Il-Ġurnal Uffiċjali tal-Unjoni Ewropea

                  L 256/12

         DEĊIŻJONI TAL-KUNSILL (UE) 2020/1153
         tat-30 ta’ Lulju 2020
         li taħtar membri u membri supplenti tal-Kumitat tar-Reġjuni
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 300(3) u l-Artikolu 305 tiegħu,
         Wara li kkunsidra d-Deċiżjoni tal-Kunsill (UE) 2019/852 tal-21 ta’ Mejju 2019 li tiddetermina l- kompożizzjoni tal-Kumitat tar-Reġjuni (1),
         Wara li kkunsidra l-proposti magħmula mill-Gvern Bulgaru, Ġermaniż, Ċiprijott, Lussemburgiż u dak Malti,
         Billi:

                     (1)

                     L-Artikolu 300(3) tat-Trattat jipprevedi li l-Kumitat tar-Reġjuni jkun kompost minn rappreżentanti tal-korpi reġjonali u lokali li, jew ikollhom mandat elettorali ta’ awtorità reġjonali jew lokali, inkella jkunu politikament responsabbli quddiem assemblea eletta.

                     (2)

                     L-Artikolu 305 tat-Trattat jipprevedi li l-membri tal-Kumitat tar-Reġjuni u għadd ugwali ta’ membri supplenti jinħatru mill-Kunsill għal mandat ta’ ħames snin f’konformità mal-proposti magħmula minn kull Stat Membru.

                     (3)

                     Ladarba l-mandat tal-membri u l-membri supplenti tal-Kumitat tar-Reġjuni skada fil-25 ta’ Jannar 2020, jenħtieġ li jinħatru membri u membri supplenti ġodda.

                     (4)

                     Fl-10 ta’ Diċembru 2019, il-Kunsill adotta d-Deċiżjoni (UE) 2019/2157 (2), f’konformità mal-proposti magħmula mill-Istati Membri. Dik id-Deċiżjoni ħatret, għall-perijodu mis-26 ta’ Jannar 2020 sal-25 ta’ Jannar 2025, il-membri u l-membri supplenti proposti mill-Gvern Ċek, Daniż, Estonjan, Ċiprijott, Latvjan, Lussemburgiż, Netherlandiż, Awstrijak, Rumen, Sloven, Slovakk u dak Żvediż. Id-Deċiżjoni (UE) 2019/2157 ħatret ukoll għall-istess perijodu tliet membri proposti mill-Gvern Belġjan, 21 membru u 20 membru supplenti proposti mill-Gvern Ġermaniż, tmien membri u tmien membri supplenti proposti mill-Gvern Irlandiż, 16-il membru u 16-il membru supplenti proposti mill-Gvern Spanjol, 10 membri u 14-il membru supplenti proposti mill-Gvern Taljan, erba’ membri u erba’ membri supplenti proposti mill-Gvern Malti u tmien membri u tmien membri supplenti proposti mill-Gvern Finlandiż.

                     (5)

                     Fl-20 ta’ Jannar 2020, il-Kunsill adotta d-Deċiżjoni (UE) 2020/102 (3), f’konformità mal-proposti magħmula mill-Istati Membri. Dik id-Deċiżjoni ħatret, għall-perijodu mis-26 ta’ Jannar 2020 sal-25 ta’ Jannar 2025, lill-membri u l-membri supplenti proposti mill-Gvern Grieg, Franċiż, Kroat, Litwan, Ungeriż u dak Portugiż, kif ukoll erba’ membri u erba’ membri supplenti proposti mill-Gvern Belġjan, membru wieħed propost mill-Gvern Bulgaru, membru wieħed u membru supplenti wieħed proposti mill-Gvern Irlandiż, membru wieħed u membru supplenti wieħed proposti mill-Gvern Spanjol, 14-il membru u 10 membri supplenti proposti mill-Gvern Taljan u 21 membru u 20 membru supplenti proposti mill-Gvern Pollakk.

                     (6)

                     Fit-3 ta’ Frar 2020, il-Kunsill adotta d-Deċiżjoni (UE) 2020/144 (4), f’konformità mal-proposti magħmula mill-Istati Membri. Dik id-Deċiżjoni ħatret, għall-perijodu mis-26 ta’ Jannar 2020 sal-25 ta’ Jannar 2025, erba’ membri u erba’ membri supplenti proposti mill-Gvern Spanjol, kif ukoll membru wieħed u membru supplenti wieħed proposti mill-Gvern Finlandiż.

                     (7)

                     Fis-26 ta’ Marzu 2020, il-Kunsill adotta d-Deċiżjoni (UE) 2020/511 (5), f’konformità mal-proposti magħmula mill-Istati Membri. Dik id-Deċiżjoni ħatret, għall-perijodu mis-26 ta’ Jannar 2020 sal-25 ta’ Jannar 2025, ħames membri u tmien membri supplenti proposti mill-Gvern Belġjan, membru supplenti wieħed propost mill-Gvern Ġermaniż u membru wieħed propost mill-Gvern Malti.

                     (8)

                     Fit-8 ta’ Ġunju 2020, wara l-ħruġ tar-Renju Unit mill-Unjoni li sar legalment effettiv fl-1 ta’ Frar 2020, il-Kunsill adotta d-Deċiżjoni (UE) 2020/766 (6), f’konformità mad-Deċiżjoni (UE) 2019/852 u mal-proposti li saru mill-Istati Membri. Dik id-Deċiżjoni ħatret, għall-perijodu mill-1 ta’ Frar 2020 sal-25 ta’ Jannar 2025, membru addizzjonali wieħed u membru supplenti addizzjonali wieħed proposti mill-Gvern Estonjan, membru addizzjonali wieħed u membru supplenti addizzjonali wieħed proposti mill-Gvern Ċiprijott, kif ukoll membru addizzjonali wieħed u membru supplenti addizzjonali wieħed proposti mill-Gvern Lussemburgiż.

                     9.

                     Permezz tad-Deċiżjoni (UE) 2019/2157, is-Sur Christakis MELETIES kien ġie maħtur bħala membru supplenti għal Ċipru. Permezz tad-Deċiżjoni (UE) 2020/766, is-Sur Christakis MELETIES inħatar bħala membru għal Ċipru. Għaldaqstant, wara l-adozzjoni tad-Deċiżjoni tal-Kunsill (UE) 2020/766, sar vakanti post ta’ membru supplenti tal-Kumitat tar-Reġjuni sa mill-1 ta’ Frar 2020.

                     (10)

                     Permezz tad-Deċiżjoni (UE) 2019/2157, is-Sur Gusty GRAAS kien ġie maħtur bħala membru supplenti Lussemburgiż. Permezz tad-Deċiżjoni (UE) 2020/766, is-Sur Gusty GRAAS inħatar bħala membru għal-Lussemburgu. Għaldaqstant, wara l-adozzjoni tad-Deċiżjoni (UE) 2020/766, sar vakanti post ta’ membru supplenti tal-Kumitat tar-Reġjuni sa mill-1 ta’ Frar 2020.

                     (11)

                     Il-Gvern Bulgaru, Ġermaniż u dak Malti pproponew il-kandidati tagħhom għas-siġġijiet tal-membri u tal-membri supplenti tagħhom. Dawk il-membri u l-membri supplenti jenħtieġ li jinħatru għall-perijodu mis-26 ta’ Jannar 2020 sal-25 ta’ Jannar 2025. Fir-rigward tal-ħatra tagħhom, jenħtieġ li din id-Deċiżjoni għalhekk tapplika retroattivament mis-26 ta’ Jannar 2020. Il-Gvern Ċiprijott u dak Lussemburgiż ipproponew il-kandidati tagħhom għas-siġġijiet tal-membri supplenti tagħhom. Dawk il-membri supplenti jenħtieġ li jinħatru għall-perijodu mill-1 ta’ Frar 2020 sal-25 ta’ Jannar 2025. Fir-rigward tal-ħatra tagħhom, jenħtieġ li din id-Deċiżjoni għalhekk tapplika retroattivament mill-1 ta’ Frar 2020,

               ADOTTA DIN ID-DEĊIŻJONI:

            Artikolu 1
            Dawn li ġejjin huma b’dan maħturin fil-Kumitat tar-Reġjuni għall-perijodu mis-26 ta’ Jannar 2020 sal-25 ta’ Jannar 2025:

                        —

                        bħala membri, il-persuni elenkati għal kull Stat Membru fl-Anness I;

                        —

                        bħala membri supplenti, il-persuni elenkati għal kull Stat Membru fl-Anness II.

            Artikolu 2
            Dawn li ġejjin huma b’dan maħturin fil-Kumitat tar-Reġjuni għall-perijodu mill-1 ta’ Frar 2020 sal-25 ta’ Jannar 2025 bħala membri supplenti, elenkati skont l-Istat Membru:
            ΚΥΠΡΟΣ
            Mr Victor HADJIAVRAAM

               Mayor of Morphou

            LUXEMBOURGMs
            Claire REMMY
            Member of a Local Assembly: Conseil communal de la commune de Strassen.

            Artikolu 3
            Din id-Deċiżjoni għandha tidħol fis-seħħ fid-data tal-adozzjoni tagħha.
            L-Artikolu 1 għandu japplika mis-26 ta’ Jannar 2020.
            L-Artikolu 2 għandu japplika mill-1 ta’ Frar 2020.

            Magħmul fi Brussell, it-30 ta’ Lulju 2020.

                  Għall-Kunsill

                  Il-President

               M. ROTH

            (1)  ĠU L 139, 27.5.2019, p. 13.

            (2)  Id-Deċiżjoni tal-Kunsill (UE) 2019/2157 ta1-10 ta’ Diċembru 2019 li taħtar il-membri u l-membri supplenti tal-Kumitat tar-Reġjuni għall-perijodu mis-26 ta’ Jannar 2020 sal-25 ta’ Jannar 2025 (ĠU L 327, 17.12.2019, p. 78).

            (3)  Id-Deċiżjoni tal-Kunsill (UE) 2020/102 tal-20 ta’ Jannar 2020 li taħtar il-membri u membri supplenti tal-Kumitat tar-Reġjuni għall-perijodu mis-26 ta’ Jannar 2020 sal-25 ta’ Jannar 2025 (ĠU L 20, 24.1.2020, p. 2).

            (4)  Id-Deċiżjoni tal-Kunsill (UE) 2020/144 tat-3 ta’ Frar 2020 li taħtar il-membri u l-membri supplenti fil-Kumitat tar-Reġjuni għall-perijodu mis-26 ta’ Jannar 2020 sal-25 ta’ Jannar 2025 (ĠU L 32, 4.2.2020, p. 16).

            (5)  Id-Deċiżjoni tal-Kunsill (UE) 2020/511 tas-26 ta’ Marzu 2020 li taħtar il-membri u l-membri supplenti fil-Kumitat tar-Reġjuni għall-perijodu mis-26 ta’ Jannar 2020 sal-25 ta’ Jannar 2025 (ĠU L 113, 8.4.2020, p. 18).

            (6)  Id-Deċiżjoni tal-Kunsill (UE) 2020/766 tat-8 ta’ Ġunju 2020 li taħtar il-membri u l-membri supplenti fil-Kumitat tar-Reġjuni għall-perijodu mill-1 ta’ Frar 2020 sal-25 ta’ Jannar 2025 (ĠU L 187, 12.6.2020, p. 3).

            ANNESS I

               ПРИЛОЖЕНИЕ I - ANEXO I - PŘÍLOHA I - BILAG I - ANHANG I - I LISA - ΠΑΡΑΡΤΗΜΑ Ι - ANNEX I - ANNEXE I - PRILOG I - ALLEGATO I - I PIELIKUMS - I PRIEDAS - I. MELLÉKLET - ANNESS I - BIJLAGE I - ZAŁĄCZNIK I - ANEXO I - ANEXA I - PRÍLOHA I - PRILOGA I - LIITE I - BILAGA I

               Членове/Miembros/Členové/Medlemmer/Mitglieder/Liikmed/Μέλη/Members/Membres/Članovi/Membri/Locekļi/Nariai/Tagok/Membri/Leden/Członkowie/Membros/Membri/Členovia/Člani/Jäsenet/Ledamöter

            БЪЛГАРИЯ
            Mr Ivan ALEKSIEV
            Member of a Local Executive holding an electoral mandate: Pomorie Municipality

            Mr Nedzhmi ALI
            Member of a Local Executive holding an electoral mandate: Dzhebel Municipality

            Ms Malina EDREVA AUDOIN
            Member of a Local Assembly holding an electoral mandate: Sofia Municipal Council

            Mr Emil IVANOV
            Member of a Local Executive holding an electoral mandate: Svoge Municipality

            Mr Pavel GUDZHEROV
            Member of a Local Executive holding an electoral mandate: Rakovski Municipality

            Mr Rumen GUNINSKI
            Member of a Local Executive holding an electoral mandate: Pravets Municipality

            Mr Vladimir MOSKOV
            Member of a Local Executive holding an electoral mandate: Gotse Delchev Municipality

            Mr Stefan RADEV
            Member of a Local Executive holding an electoral mandate: Sliven Municipality

            Mr Radoslav REVANSKI
            Member of a Local Executive holding an electoral mandate: Belitsa Municipality

            Mr Zhivko TODOROV
            Member of a Local Executive holding an electoral mandate: Stara Zagora Municipality

            Mr Zlatko ZHIVKOV
            Member of a Local Executive holding an electoral mandate: Montana Municipality

            DEUTSCHLAND
            Mr Malte KRÜCKELS
            Representative of a regional body with political accountability to an elected Assembly: Landtag Thüringen

            Mr Thomas Gottfried SCHMIDT
            Member of a Regional Assembly: Landtag Sachsen

            Mr Jobst-Hinrich UBBELOHDE
            Representative of a regional body with political accountability to an elected Assembly: Landtag Brandenburg

            ANNESS II

               ПРИЛОЖЕНИЕ II - ANEXO II - PŘÍLOHA II - BILAG II - ANHANG II - II LISA - ΠΑΡΑΡΤΗΜΑ ΙΙ - ANNEX II - ANNEXE II - PRILOG II - ALLEGATO II - II PIELIKUMS - II PRIEDAS - II. MELLÉKLET - ANNESS II - BIJLAGE II - ZAŁĄCZNIK II - ANEXO II - ANEXA II - PRÍLOHA II - PRILOGA II - LIITE II - BILAGA II

               Заместник-членове/Suplentes/Náhradníci/Suppleanter/Stellvertreter/Asendusliikmed/Αναπληρωτές/Alternate members/Suppléants/Zamjenici članova/Supplenti/Aizstājēji/Pakaitiniai nariai/Póttagok/Membri Supplenti/Plaatsvervangers/Zastępcy członków/Suplentes/Supleanți/Náhradníci/Nadomestni člani/Varajäsenet/Suppleanter

            БЪЛГАРИЯ
            Mr Daud ALYAOVLU
            Member of a Local Executive holding an electoral mandate: Tsar Kaloyan Municipality

            Mr Dobromir DOBREV
            Member of a Local Executive holding an electoral mandate: Gorna Oryahovitsa Municipality

            Ms Dimitranka KAMENOVA
            Member of a Local Executive holding an electoral mandate: Berkovitsa Municipality

            Мs Cornelia MARINOVA
            Member of a Local Executive holding an electoral mandate: Lovech Municipality

            Ms Sebihan MEHMED
            Member of a Local Executive holding an electoral mandate: Krumovgrad Municipality

            Mr Pencho MILKOV
            Member of a Local Executive holding an electoral mandate: Ruse Municipality

            Ms Ivanka NIKOLOVA
            Member of a Local Executive holding an electoral mandate: Smyadovo Municipality

            Mr Rumen PEHLIVANOV
            Member of a Local Executive holding an electoral mandate: Rudozem Municipality

            Mr Vasko STOILKOV
            Member of a Local Executive holding an electoral mandate: Slivnitsa Municipality

            Mr Atanas STOYANOV
            Member of a Local Executive holding an electoral mandate: Sandanski Municipality

            Mr Lyudmil VESELINOV
            Member of a Local Executive holding an electoral mandate: Popovo Municipality

            Mr Dimitar ZDRAVKOV
            Member of a Local Executive holding an electoral mandate: Sadovo Municipality

            DEUTSCHLAND
            Mr Markus GLEICHMANN
            Member of a Regional Assembly: Landtag Thüringen

            Ms Katja MEIER
            Representative of a regional body with political accountability to an elected Assembly: Landtag Sachsen

            Ms Barbara RICHSTEIN
            Member of a Regional Assembly: Landtag Brandenburg

            MALTA
            Mr Mark GRECH
            Member of a Local Executive: Ħaż-Żabbar Local Council


title: Deċiżjoni 2019/15 tal-Bord tat-Tmexxija tal-Aġenzija Ewropea għas-Sigurtà u s-Saħħa fuq il-Post tax-Xogħol tal-11 ta’ Diċembru 2019 dwar regoli interni li jikkonċernaw restrizzjonijiet ta’ ċerti drittijiet ta’ suġġetti tad-data fir-rigward tal-ipproċessar tad-data personali fil-qafas tal-funzjonament tal-EU-OSHA

text:
                  31.8.2020

                  MT

                  Il-Ġurnal Uffiċjali tal-Unjoni Ewropea

                  L 282/26

         DEĊIŻJONI 2019/15 TAL-BORD TAT-TMEXXIJA TAL-AĠENZIJA EWROPEA GĦAS-SIGURTÀ U S-SAĦĦA FUQ IL-POST TAX-XOGĦOL
         tal-11 ta’ Diċembru 2019
         dwar regoli interni li jikkonċernaw restrizzjonijiet ta’ ċerti drittijiet ta’ suġġetti tad-data fir-rigward tal-ipproċessar tad-data personali fil-qafas tal-funzjonament tal-EU-OSHA
         IL-BORD TAT-TMEXXIJA TAL-AĠENZIJA EWROPEA GĦAS-SIGURTÀ U S-SAĦĦA FUQ IL-POST TAX-XOGĦOL,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra r-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (1), u b’mod partikolari l-Artikolu 25 tiegħu,
         Wara li kkunsidra r-Regolament (UE) 2019/126 tal-Parlament Ewropew u tal-Kunsill tas-16 ta’ Jannar 2019 li jistabbilixxi l-Agenzija Ewropea għas-Saħħa u s-Sigurtà fuq il-Post tax-Xogħol (UE-OSHA), u li jħassar ir-Regolament tal-Kunsill (KE) Nru 2062/94 (2),
         Wara li kkunsidra r-Regoli ta’ proċedura tal-Bord tat-Tmexxija tal-EU-OSHA,
         Wara li kkunsidra l-opinjoni tal-Kontrollur Ewropew għall-Protezzjoni tad-Data (EDPS) tas-17 ta’ Ottubru 2019 u tal-Gwida tal-EDPS dwar Artikolu 25 tar-Regolament il-ġdid u regoli interni,
         Billi:

                     (1)

                     L-EU-OSHA twettaq l-attivitajiet tagħha f’konformità mar-Regolament (UE) 2019/126.

                     (2)

                     Skont l-Artikolu 25(1) tar-Regolament (UE) 2018/1725 ir-restrizzjonijiet fuq l-applikazzjoni tal-Artikoli 14 sa 21, 35 u 36, kif ukoll l-Artikolu 4 ta’ dak ir-Regolament sa fejn id-dispożizzjonijiet tiegħu jikkorrispondu għad-drittijiet u għall-obbligi previsti fl-Artikoli 14 sa 21 għandhom ikunu bbażati fuq regoli interni li għandhom jiġu adottati mill-Aġenzija, fejn dawn mhumiex ibbażati fuq atti legali adottati fuq il-bażi tat-Trattati.

                     (3)

                     Dawn ir-regoli interni, inkluż id-dispożizzjonijiet tagħhom dwar il-valutazzjoni tan-neċessità u l-proporzjonalità ta’ restrizzjoni, m’għandhomx japplikaw fejn att legali adottat fuq il-bażi tat-Trattati jipprevedi restrizzjoni tad-drittijiet tas-suġġett tad-data.

                     (4)

                     Fejn l-Aġenzija twettaq id-dmirijiet tagħha fir-rigward tad-drittijiet tas-suġġett tad-data skont ir-Regolament (UE) 2018/1725, hija għandha tikkunsidra jekk tapplikax xi waħda mill-eżenzjonijiet stabbiliti f’dak ir-Regolament.

                     (5)

                     Fil-qafas tal-funzjonament amministrattiv tagħha, l-Aġenzija tista’ twettaq inkjesti amministrattivi, proċedimenti dixxiplinari, twettaq attivitajiet preliminari relatati ma’ każijiet ta’ irregolaritajiet potenzjali rrapportati lill-OLAF, tipproċessa każijiet ta’ żvelar ta’ informazzjoni protetta, tipproċessa proċeduri (formali u informali) ta’ fastidju, tipproċessa lmenti interni u esterni, twettaq awditi interni, twettaq investigazzjonijiet mill-Uffiċjal tal-Protezzjoni tad-Data f’konformità mal-Artikolu 45(2) tar-Regolament (UE) 2018/1725 u investigazzjonijiet interni tas-sigurtà (tal-IT). Barra minn hekk, l-Aġenzija tista’ tindirizza talbiet għal aċċess għall-fajl mediku tal-membri tal-persunal.
                     L-Aġenzija tipproċessa diversi kategoriji ta’ data personali, inkluż data fattwali (data“oġġettiva” bħal data ta’ identifikazzjoni, data ta’ kuntatt, data professjonali, dettalji amministrattivi, data riċevuta minn sorsi speċifiċi, komunikazzjonijiet elettroniċi u data tat-traffiku) u/jew data suġġettiva (data“suġġettiva” relatata mal-każ bħal raġunament, data dwar l-imġiba, data dwar evalwazzjonijiet, il-prestazzjoni u l-kondotta u data relatata ma’ jew imressqa b’konnessjoni mas-suġġett tal-proċedura jew tal-attività).

                     (6)

                     L-Aġenzija, irrappreżentata mid-Direttur Eżekuttiv tagħha, taġixxi bħala l-kontrollur tad-data irrispettivament minn aktar delegazzjonijiet tar-rwol tal-kontrollur fl-Aġenzija biex tirrifletti r-responsabbiltajiet operattivi għal operazzjonijiet speċifiċi tal-ipproċessar ta’ data personali.

                     (7)

                     Id-data personali tinħażen b’mod sigur f’ambjent elettroniku jew fuq karta b’mod li jipprevjeni l-aċċess jew it-trasferiment illegali ta’ data lil persuni li m’għandhomx il-ħtieġa li jkunu jafu. Il-fajls mediċi jinħażnu mit-tabib tal-fornitur tas-servizz estern użat mill-Aġenzija. Id-data personali pproċessata tinżamm għal mhux aktar milli meħtieġ u xieraq għall-finijiet li għalihom id-data tiġi pproċessata għall-perjodu speċifikat fid-dikjarazzjonijiet ta’ privatezza tal-protezzjoni tad-data jew ir-rekords tal-Aġenzija.

                     (8)

                     Ir-regoli interni għandhom japplikaw għall-operazzjonijiet kollha tal-ipproċessar imwettqa mill-Aġenzija fit-twettiq ta’ inkjesti amministrattivi, proċedimenti dixxiplinari, attivitajiet preliminari relatati ma’ każijiet ta’ irregolaritajiet potenzjali rrapportati lill-OLAF, proċeduri ta’ żvelar ta’ informazzjoni protetta, proċeduri (formali u informali) għal każijiet ta’ fastidju, l-ipproċessar ta’ lmenti interni u esterni, awditi interni, l-investigazzjonijiet imwettqa mill-Uffiċjal tal-Protezzjoni tad-Data f’konformità mal-Artikolu 45(2) tar-Regolament (UE) 2018/1725, l-investigazzjonijiet dwar is-sigurtà (tal-IT) ġestiti internament jew b’involviment estern (eż. CERT-UE), kif ukoll l-indirizzar ta’ talbiet għal aċċess għall-fajl mediku proprju.

                     (9)

                     Dawn għandhom japplikaw għal operazzjonijiet ta’ pproċessar imwettqa qabel il-ftuħ tal-proċeduri msemmija hawn fuq, matul dawn il-proċeduri u matul il-monitoraġġ tas-segwitu għall-eżitu ta’ dawn il-proċeduri. Għandha tinkludi wkoll l-assistenza u l-kooperazzjoni pprovduti mill-Aġenzija lill-awtoritajiet nazzjonali u l-organizzazzjonijiet internazzjonali barra mill-investigazzjonijiet amministrattivi tagħha.

                     (10)

                     Fil-każijiet fejn japplikaw dawn ir-regoli interni l-Aġenzija trid tagħti ġustifikazzjonijiet fejn tispjega għalfejn ir-restrizzjonijiet huma strettament meħtieġa u proporzjonati f’soċjetà demokratika u jirrispettaw l-essenza tad-drittijiet u l-libertajiet fundamentali.

                     (11)

                     F’dan il-qafas, l-Aġenzija hija marbuta li tirrispetta, sa fejn hu l-aktar possibbli, id-drittijiet fundamentali tas-suġġetti tad-data matul il-proċeduri ta’ hawn fuq, b’mod partikolari, dawk relatati mad-dritt għall-għoti ta’ informazzjoni, aċċess u rettifika, id-dritt għal tħassir, ir-restrizzjoni tal-ipproċessar, id-dritt għall-komunikazzjoni ta’ ksur ta’ data personali lis-suġġett tad-data, jew għall-kunfidenzjalità tal-komunikazzjoni kif stabbilit fir-Regolament (UE) 2018/1725.

                     (12)

                     Madankollu, l-Aġenzija tista’ tkun obbligata tirrestrinġi l-informazzjoni għas-suġġett tad-data u d-drittijiet l-oħra tas-suġġett tad-data, biex tipproteġi, b’mod partikolari, l-investigazzjonijiet tagħha stess, l-investigazzjonijiet u l-proċedimenti ta’ awtoritajiet pubbliċi oħra, kif ukoll id-drittijiet ta’ persuni oħra relatati mal-investigazzjonijiet jew il-proċeduri l-oħra tagħha.

                     (13)

                     Għalhekk, l-Aġenzija tista’ tirrestrinġi l-informazzjoni għall-fini ta’ protezzjoni tal-investigazzjoni u tad-drittijiet u l-libertajiet fundamentali ta’ suġġetti tad-data oħra.

                     (14)

                     L-Aġenzija għandha timmonitorja perjodikament li l-kundizzjonijiet li jiġġustifikaw ir-restrizzjoni għadhom japplikaw u tneħħi r-restrizzjoni jekk ma jibqgħux japplikaw.

                     (15)

                     Il-Kontrollur għandu jinforma lill-Uffiċjal tal-Protezzjoni tad-Data fil-mument tad-differiment u matul ir-reviżjonijiet.

               ADOTTA DIN ID-DEĊIŻJONI:

            Artikolu 1
            Suġġett u kamp ta’ applikazzjoni

               1.   Din id-Deċiżjoni tistabbilixxi r-regoli relatati mal-kundizzjonijiet li taħthom l-Aġenzija, fil-qafas tal-proċeduri tagħha stipulati fil-paragrafu 2, tista’ tirrestrinġi l-applikazzjoni tad-drittijiet minquxa fl-Artikoli 14 sa 21, 35 u 36, kif ukoll fl-Artikolu 4 tagħha, b’segwitu tal-Artikolu 25 tar-Regolament (UE) 2018/1725.

               2.   Fil-qafas tal-funzjonament amministrattiv tal-Aġenzija, din id-Deċiżjoni tapplika għall-operazzjonijiet tal-ipproċessar fuq data personali mill-Aġenzija għall-finijiet ta’: twettiq ta’ inkjesti amministrattivi, proċedimenti dixxiplinari, attivitajiet preliminari relatati ma’ każijiet ta’ irregolaritajiet potenzjali rrapportati lill-OLAF, l-ipproċessar ta’ każijiet ta’ żvelar ta’ informazzjoni protetta, proċeduri (formali u informali) ta’ fastidju, l-ipproċessar ta’ lmenti interni u esterni, it-twettiq ta’ awditi interni, investigazzjonijiet imwettqa mill-Uffiċjal tal-Protezzjoni tad-Data f’konformità mal-Artikolu 45(2) tar-Regolament (UE) 2018/1725, investigazzjonijiet dwar is-sigurtà (tal-IT) ġestiti internament jew b’involviment estern (eż. CERT-UE), l-infurzar ta’ pretensjonijiet skont il-liġi ċivili kif ukoll l-indirizzar ta’ talbiet għal aċċess għall-fajl mediku proprju.

               3.   Il-kategoriji ta’ data kkonċernati huma data fattwali (data“oġġettiva” bħal data ta’ identifikazzjoni, data ta’ kuntatt, data professjonali, dettalji amministrattivi, data riċevuta minn sorsi speċifiċi, komunikazzjonijiet elettroniċi u data tat-traffiku) u/jew data suġġettiva (data“suġġettiva” relatata mal-każ bħal raġunament, data dwar l-imġiba, data dwar evalwazzjonijiet, il-prestazzjoni u l-kondotta u data relatata ma’ jew imressqa b’konnessjoni mas-suġġett tal-proċedura jew tal-attività).

               4.   Fejn l-Aġenzija twettaq id-dmirijiet tagħha fir-rigward tad-drittijiet tas-suġġett tad-data skont ir-Regolament (UE) 2018/1725, hija għandha tikkunsidra jekk tapplikax xi waħda mill-eżenzjonijiet stabbiliti f’dan ir-Regolament.

               5.   Soġġett għall-kundizzjonijiet stipulati f’din id-Deċiżjoni, ir-restrizzjonijiet jistgħu japplikaw għad-drittijiet li ġejjin: il-forniment ta’ informazzjoni lis-suġġetti tad-data, id-dritt ta’ aċċess, rettifika, tħassir, restrizzjoni tal-ipproċessar, il-komunikazzjoni ta’ ksur ta’ data personali lis-suġġett tad-data jew il-kunfidenzjalità tal-komunikazzjoni.

            Artikolu 2
            Speċifikazzjoni tal-kontrollur u s-salvagwardji

               1.   Is-salvagwardji fis-seħħ biex jiġi evitat ksur, kxif jew żvelar mhux awtorizzat ta’ data huma dawn li ġejjin:

                           (a)

                           Id-dokumenti stampati għandhom jinżammu f’armarji siguri u jkunu aċċessibbli biss għall-persunal awtorizzat;

                           (b)

                           Id-data elettronika kollha għandha tinħażen f’applikazzjoni tal-IT sigura skont l-istandards ta’ sigurtà tal-Aġenzija, kif ukoll f’folders elettroniċi speċifiċi li jkunu aċċessibbli għall-persunal awtorizzat biss. Livelli xierqa ta’ aċċess għandhom jingħataw b’mod individwali;

                           (c)

                           Il-bażi ta’ data għandha tkun protetta b’password fi ħdan sistema ta’ reġistrazzjoni unika u għandha tkun konnessa b’mod awtomatiku mal-ID u l-password tal-utent. Is-sostituzzjoni ta’ utenti hija strettament ipprojbita. L-e-rekords għandhom jinħażnu b’mod sigur biex jiġu salvagwardjati l-kunfidenzjalità u l-privatezza tad-data fihom;

                           (d)

                           It-tabib tal-fornitur estern tas-servizzi li jaħżen il-fajls mediċi huwa marbut bi klawżoli kuntrattwali speċifiċi dwar il-kunfidenzjalità u l-ipproċessar ta’ data personali;

                           (e)

                           Il-persuni kollha li jkollhom aċċess għad-data huma marbuta bl-obbligu tal-kunfidenzjalità.

               2.   Il-kontrollur tal-operazzjonijiet tal-ipproċessar huwa l-Aġenzija, irrappreżentata mid-Direttur Eżekuttiv tagħha, li jista’ jiddelega l-funzjoni tal-kontrollur. Is-suġġetti tad-data għandhom jiġu infurmati dwar il-kontrollur delegat permezz tad-dikjarazzjonijiet tal-privatezza jew tal-protezzjoni tad-data ir-rekords ppubblikati fuq is-sit web u/jew l-intranet tal-Aġenzija.

               3.   Il-perjodu ta’ żamma tad-data personali msemmija fl-Artikolu 1(3) m’għandux ikun itwal minn dak meħtieġ u xieraq għall-finijiet li għalihom id-data tiġi pproċessata. Fi kwalunkwe każ, dan m’għandux ikun itwal mill-perjodu ta’ żamma speċifikat fid-dikjarazzjonijiet tal-privatezza tal-protezzjoni tad-data jew ir-rekords imsemmija fl-Artikolu 5(1).

               4.   Fejn l-Uffiċċju jikkunsidra li japplika restrizzjoni, ir-riskju għad-drittijiet u l-libertajiet tas-suġġett tad-data għandu jintiżen, b’mod partikolari, kontra r-riskju għad-drittijiet u l-libertajiet ta’ suġġetti oħra tad-data u r-riskju li jiġi kkanċellat l-effett tal-investigazzjonijiet jew il-proċeduri tal-Aġenzija pereżempju billi tinqered l-evidenza. Ir-riskji għad-drittijiet u l-libertajiet tas-suġġett tad-data jikkonċernaw primarjament, iżda mhumiex limitati għal, riskji ta’ reputazzjoni u riskji għad-dritt tad-difiża u d-dritt li jinstema’.

            Artikolu 3
            Restrizzjonijiet

               1.   Kwalunkwe restrizzjoni għandha tiġi applikata mill-Aġenzija biss biex tissalvagwardja:

                           (a)

                           is-sigurtà nazzjonali, is-sigurtà pubblika jew id-difiża tal-Istati Membri;

                           (b)

                           il-prevenzjoni, l-investigazzjoni, id-detezzjoni u l-prosekuzzjoni ta’ reati kriminali jew l-eżekuzzjoni ta’ pieni kriminali, inkluża s-salvagwardja kontra u l-prevenzjoni ta’ theddid għas-sigurtà pubblika;

                           (c)

                           objettivi importanti oħra ta’ interess pubbliku ġenerali tal-Unjoni jew ta’ Stat Membru, b’mod partikolari l-objettivi tal-politika estera u ta’ sigurtà komuni tal-Unjoni, jew xi interess ekonomiku jew finanzjarju importanti tal-Unjoni jew ta’ Stat Membru, inklużi kwistjonijiet monetarji, baġitarji u dawk relatati mat-tassazzjoni, mas-saħħa pubblika u mas-sigurtà soċjali;

                           (d)

                           is-sigurtà interna tal-istituzzjonijiet u l-korpi tal-Unjoni, inkluża dik tan-networks tal-komunikazzjoni elettronika tagħhom;

                           (e)

                           il-prevenzjoni, l-investigazzjoni, id-detezzjoni u l-prosekuzzjoni tal-ksur tal-etika għal professjonijiet regolati;

                           (f)

                           funzjoni ta’ monitoraġġ, ta’ spezzjoni jew regolatorja konnessa, anke b’mod okkażjonali, mal-eżerċitar ta’ awtorità uffiċjali fil-każijiet imsemmija fil-punti (a) sa (c);

                           (g)

                           il-protezzjoni tas-suġġett tad-data jew id-drittijiet u l-libertajiet ta’ oħrajn;

                           (h)

                           l-infurzar ta’ pretensjonijiet skont id-dritt ċivili.

               2.   Bħala applikazzjoni speċifika tal-finijiet deskritti fil-paragrafu 1 hawn fuq, l-Aġenzija tista’ tapplika restrizzjonijiet relatati mad-data personali skambjata mas-servizzi tal-Kummissjoni jew ma’ istituzzjonijiet, korpi, aġenziji u uffiċċji oħra tal-Unjoni, ma’ awtoritajiet kompetenti tal-Istati Membri jew ma’ pajjiżi terzi jew organizzazzjonijiet internazzjonali, rispettivament fiċ-ċirkostanzi li ġejjin:

                           (a)

                           fejn l-eżerċitar ta’ dawk id-drittijiet u l-obbligi jkun jista’ jiġi ristrett mis-servizzi tal-Kummissjoni jew minn istituzzjonijiet, korpi, aġenziji u uffiċċji oħra tal-Unjoni abbażi ta’ atti oħra previsti fl-Artikolu 25 tar-Regolament (UE) 2018/1725 jew f’konformità mal-Kapitolu IX ta’ dak ir-Regolament jew mal-atti fundaturi ta’ istituzzjonijiet, korpi, aġenziji u uffiċċji oħra tal-Unjoni;

                           (b)

                           fejn l-eżerċitar ta’ dawk id-drittijiet u l-obbligi jkun jista’ jiġi ristrett mill-awtoritajiet kompetenti tal-Istati Membri abbażi tal-atti msemmija fl-Artikolu 23 tar-Regolament (UE) 2016/679 tal-Parlament Ewropew u tal-Kunsill (3), jew taħt miżuri nazzjonali li jittrasponu l-Artikoli 13(3), 15(3) jew 16(3) tad-Direttiva (UE) 2016/680 tal-Parlament Ewropew u tal-Kunsill (4);

                           (c)

                           fejn l-eżerċitar ta’ dawk id-drittijiet u l-obbligi jista’ jipperikola l-kooperazzjoni tal-Aġenzija ma’ pajjiżi terzi jew organizzazzjonijiet internazzjonali fit-twettiq tal-kompiti tagħha.

                     Qabel tapplika restrizzjonijiet fiċ-ċirkostanzi msemmija fil-punti (a) u (b) tal-ewwel subparagrafu, l-Aġenzija għandha tikkonsulta s-servizzi tal-Kummissjoni, l-istituzzjonijiet, il-korpi, l-aġenziji, l-uffiċċji rilevanti tal-Unjoni, jew l-awtoritajiet kompetenti tal-Istati Membri, dment li ma jkunx ċar għall-Aġenzija li l-applikazzjoni ta’ restrizzjoni tkun prevista minn wieħed mill-atti msemmija f’dawn il-punti.

               3.   Kwalunkwe restrizzjoni għandha tkun meħtieġa u proporzjonata billi tqis ir-riskji għad-drittijiet u l-libertajiet tas-suġġetti tad-data u tirrispetta l-essenza tad-drittijiet u l-libertajiet fundamentali f’soċjetà demokratika.

               4.   Jekk titqies l-applikazzjoni ta’ restrizzjoni, għandu jitwettaq test tan-neċessità u tal-proporzjonalità abbażi tar-regoli preżenti. Dan għandu jiġi ddokumentat fuq bażi ta’ każ b’każ permezz ta’ nota ta’ valutazzjoni interna għall-finijiet ta’ responsabbiltà.

               5.   Ir-restrizzjonijiet għandhom jitneħħew hekk kif iċ-ċirkostanzi li jiġġustifikawhom ma jkunux għadhom japplikaw. B’mod partikolari, fejn ikun meqjus li l-eżerċitar tad-dritt ristrett ma jibqax jikkanċella l-effett tar-restrizzjoni imposta jew jaffettwa b’mod negattiv id-drittijiet jew il-libertajiet ta’ suġġetti tad-data oħra.

            Artikolu 4
            Rieżami mill-Uffiċjal tal-Protezzjoni tad-Data

               1.   L-Aġenzija għandha, mingħajr dewmien żejjed, tinforma lill-Uffiċjal tal-Protezzjoni tad-Data tal-Aġenzija (“l-UPD”) kull meta l-Kontrollur jirrestrinġi l-applikazzjoni tad-drittijiet tas-suġġetti tad-data, jew jestendi r-restrizzjoni, f’konformità ma’ din id-Deċiżjoni. Il-kontrollur għandu jipprovdi l-aċċess lill-UPD għar-rekord li jkun fih il-valutazzjoni tan-neċessità u l-proporzjonalità tar-restrizzjoni u jiddokumenta d-data ta’ meta informa lill-UPD fir-rekord.

               2.   L-UPD jista’ jitlob lill-kontrollur bil-miktub biex jirrieżamina l-applikazzjoni tar-restrizzjonijiet. Il-kontrollur għandu jinforma lill-UPD bil-miktub dwar l-eżitu tar-rieżami mitlub.

               3.   Il-kontrollur għandu jinforma lill-UPD meta tkun tneħħiet ir-restrizzjoni.

            Artikolu 5
            L-għoti ta’ informazzjoni lis-suġġett tad-data

               1.   F’każijiet debitament iġġustifikati u taħt il-kundizzjonijiet stipulati f’din id-deċiżjoni, id-dritt għall-informazzjoni jista’ jiġi ristrett mill-kontrollur fil-kuntest tal-operazzjonijiet tal-ipproċessar li ġejjin:

                           (a)

                           it-twettiq ta’ inkjesti amministrattivi u proċedimenti dixxiplinari;

                           (b)

                           attivitajiet preliminari relatati ma’ każijiet ta’ irregolaritajiet potenzjali rrappurtati lill-OLAF;

                           (c)

                           proċeduri ta’ żvelar ta’ informazzjoni protetta;

                           (d)

                           proċeduri (formali u informali) għal każijiet ta’ fastidju;

                           (e)

                           l-ipproċessar ta’ lmenti interni u esterni;

                           (f)

                           awditi interni;

                           (g)

                           l-investigazzjonijiet imwettqa mill-Uffiċjal tal-Protezzjoni tad-Data f’konformità mal-Artikolu 45(2) tar-Regolament (UE) 2018/1725;

                           (h)

                           investigazzjonijiet ta’ sigurtà (tal-IT) ġestiti internament jew b’involviment estern (eż. CERT-UE).

                     L-Aġenzija għandha tinkludi fil-protezzjoni tad-data, dikjarazzjonijiet ta’ privatezza jew rekords fit-tifsira tal-Artikolu 31 tar-Regolament (UE) 2018/1725, ippubblikati fuq is-sit web u/jew fuq l-intranet tagħha, fejn tinforma lis-suġġetti tad-data dwar id-drittijiet tagħhom fil-qafas ta’ proċedura partikolari, informazzjoni relatata mar-restrizzjoni potenzjali ta’ dawn id-drittijiet. L-informazzjoni għandha tkopri liema drittijiet jistgħu jiġu ristretti, ir-raġunijiet u t-tul ta’ żmien potenzjali.

               2.   Mingħajr preġudizzju għad-dispożizzjonijiet tal-paragrafu 3, l-Aġenzija, fejn proporzjonat, għandha tinforma wkoll b’mod individwali lis-suġġetti kollha tad-data, li jiġu kkunsidrati bħala persuni kkonċernati fl-operazzjoni speċifika tal-ipproċessar, dwar id-drittijiet tagħhom rigward restrizzjonijiet preżenti jew futuri, u dan mingħajr dewmien bla bżonn u bil-miktub.

               3.   Fejn l-Aġenzija tirrestrinġi, kompletament jew parzjalment, l-għoti ta’ informazzjoni lis-suġġetti tad-data msemmija fil-paragrafu 2, hija għandha tirreġistra r-raġunijiet għar-restrizzjoni, il-bażi ġuridika f’konformità mal-Artikolu 3 ta’ din id-Deċiżjoni, inkluża valutazzjoni tan-neċessità u l-proporzjonalità tar-restrizzjoni.
               Ir-rekord u, fejn applikabbli, id-dokumenti li jkun fihom elementi fattwali u legali sottostanti għandhom jiġu rreġistrati. Dawn għandhom ikunu disponibbli għall-Kontrollur Ewropew għall-Protezzjoni tad-Data fuq talba.

               4.   Ir-restrizzjoni msemmija fil-paragrafu 3 għandha tkompli tapplika dment li jibqgħu applikabbli r-raġunijiet li jiġġustifikawha.
               Fejn ir-raġunijiet għar-restrizzjoni ma jibqgħux japplikaw, l-Aġenzija għandha tipprovdi informazzjoni lis-suġġett tad-data dwar ir-raġunijiet prinċipali li fuqhom tkun ibbażata l-applikazzjoni ta’ restrizzjoni. Fl-istess ħin, l-Aġenzija għandha tinforma lis-suġġett tad-data bid-dritt li jressaq ilment mal-Kontrollur Ewropew għall-Protezzjoni tad-Data fi kwalunkwe ħin jew li jfittex rimedju ġudizzjarju fil-Qorti tal-Ġustizzja tal-Unjoni Ewropea.
               L-Aġenzija għandha tirrieżamina l-applikazzjoni tar-restrizzjoni kull sitt xhur mill-adozzjoni tagħha u fl-għeluq tal-inkjesta, proċedura jew investigazzjoni rilevanti. Imbagħad, kull sitt xhur, il-kontrollur għandu jimmonitorja l-ħtieġa li tinżamm kwalunkwe restrizzjoni.

            Artikolu 6
            Dritt ta’ aċċess mis-suġġett tad-data

               1.   F’każijiet debitament iġġustifikati u taħt il-kundizzjonijiet stipulati f’din id-deċiżjoni, id-dritt ta’ aċċess jista’ jiġi ristrett mill-kontrollur fil-kuntest tal-operazzjonijiet tal-ipproċessar li ġejjin, fejn meħtieġ u proporzjonat:

                           (a)

                           it-twettiq ta’ inkjesti amministrattivi u proċedimenti dixxiplinari;

                           (b)

                           attivitajiet preliminari relatati ma’ każijiet ta’ irregolaritajiet potenzjali rrappurtati lill-OLAF;

                           (c)

                           proċeduri ta’ żvelar ta’ informazzjoni protetta;

                           (d)

                           proċeduri (formali u informali) għal każijiet ta’ fastidju;

                           (e)

                           l-ipproċessar ta’ lmenti interni u esterni;

                           (f)

                           awditi interni;

                           (g)

                           l-investigazzjonijiet imwettqa mill-Uffiċjal tal-Protezzjoni tad-Data f’konformità mal-Artikolu 45(2) tar-Regolament (UE) 2018/1725;

                           (h)

                           investigazzjonijiet ta’ sigurtà (tal-IT) ġestiti internament jew b’involviment estern (eż. CERT-UE).

                           (i)

                           L-indirizzar tat-talbiet għal aċċess għall-fajl mediku proprju.

                     Meta s-suġġetti tad-data jitolbu aċċess għad-data personali tagħhom ipproċessata fil-kuntest ta’ każ speċifiku wieħed jew aktar, jew għal operazzjoni tal-ipproċessar partikolari, f’konformità mal-Artikolu 17 tar-Regolament (UE) 2018/1725, l-Aġenzija għandha tillimita l-valutazzjoni tagħha tat-talba għal din id-data personali biss.

               2.   Fejn l-Aġenzija tirrestrinġi, kompletament jew parzjalment, id-dritt ta’ aċċess imsemmi fl-Artikolu 17 tar-Regolament (UE) 2018/1725, hija għandha tieħu l-passi li ġejjin:

                           (a)

                           għandha tinforma lis-suġġett tad-data kkonċernat, fit-tweġiba tagħha għat-talba, bir-restrizzjoni applikata u bir-raġunijiet prinċipali għaliha, u bil-possibbiltà li jista’ jressaq ilment lill-Kontrollur Ewropew għall-Protezzjoni tad-Data jew li jfittex rimedju ġudizzjarju fil-Qorti tal-Ġustizzja tal-Unjoni Ewropea;

                           (b)

                           għandha tiddokumenta f’nota ta’ valutazzjoni interna r-raġunijiet għar-restrizzjoni, inkluż il-valutazzjoni tan-neċessità, il-proporzjonalità tar-restrizzjoni u t-tul ta’ żmien tagħha.

                     Restrizzjonijiet imposti fir-rigward tal-aċċess għall-fajl mediku proprju għandhom jikkonċernaw biss talbiet għal aċċess dirett fir-rigward ta’ data medika personali ta’ natura psikoloġika jew psikjatrika, fejn l-aċċess għal tali data x’aktarx jirrappreżenta riskju għas-saħħa tas-suġġett tad-data. Din ir-restrizzjoni għandha tkun proporzjonata għal dak li huwa strettament neċessarju biex jiġi protett is-suġġett tad-data. L-aċċess għal tali informazzjoni għandu jingħata bil-permess ta’ tabib intermedjarju tal-għażla tas-suġġett tad-data. Dan it-tabib għandu jingħata l-aċċess għall-informazzjoni kollha u s-setgħa diskrezzjonali li jiddeċiedi kif u liema aċċess jagħti lis-suġġett tad-data.
               L-għoti ta’ informazzjoni msemmija fil-punt (a) jista’ jiġi differit, jitħalla barra jew jiġi miċħud jekk dan jikkanċella l-effett tar-restrizzjoni skont l-Artikolu 25(8) tar-Regolament (UE) 2018/1725.
               L-Aġenzija għandha tirrieżamina l-applikazzjoni tar-restrizzjoni kull sitt xhur mill-adozzjoni tagħha u fl-għeluq tal-investigazzjoni rilevanti. Imbagħad, kull sitt xhur, il-kontrollur għandu jimmonitorja l-ħtieġa li tinżamm kwalunkwe restrizzjoni.

               3.   Ir-rekord u, fejn applikabbli, id-dokumenti li jkun fihom elementi fattwali u legali sottostanti għandhom jiġu rreġistrati. Dawn għandhom ikunu disponibbli għall-Kontrollur Ewropew għall-Protezzjoni tad-Data fuq talba.

            Artikolu 7
            Dritt ta’ rettifika, tħassir u restrizzjoni tal-ipproċessar

               1.   F’każijiet iġġustifikati kif xieraq u skont il-kundizzjonijiet stipulati f’din id-deċiżjoni, id-dritt ta’ rettifika, tħassir u restrizzjoni jista’ jiġi ristrett mill-kontrollur fil-kuntest tal-operazzjonijiet tal-ipproċessar li ġejjin, fejn ikun neċessarju u xieraq:

                           (a)

                           it-twettiq ta’ inkjesti amministrattivi u proċedimenti dixxiplinari;

                           (b)

                           attivitajiet preliminari relatati ma’ każijiet ta’ irregolaritajiet potenzjali rrappurtati lill-OLAF;

                           (c)

                           proċeduri ta’ żvelar ta’ informazzjoni protetta;

                           (d)

                           proċeduri (formali u informali) għal każijiet ta’ fastidju;

                           (e)

                           l-ipproċessar ta’ lmenti interni u esterni;

                           (f)

                           awditi interni;

                           (g)

                           l-investigazzjonijiet imwettqa mill-Uffiċjal tal-Protezzjoni tad-Data f’konformità mal-Artikolu 45(2) tar-Regolament (UE) 2018/1725;

                           (h)

                           investigazzjonijiet ta’ sigurtà (tal-IT) ġestiti internament jew b’involviment estern (eż. CERT-UE).

               2.   Fejn l-Aġenzija tirrestrinġi, kompletament jew parzjalment, l-applikazzjoni tad-dritt għar-rettifika, it-tħassir u r-restrizzjoni tal-ipproċessar imsemmi fl-Artikoli 18, 19(1) u 20(1) tar-Regolament (UE) 2018/1725, hija għandha tieħu l-passi stabbiliti fl-Artikolu 6(2) ta’ din id-Deċiżjoni u tirreġistra r-rekord skont l-Artikolu 6(3) tagħha.

            Artikolu 8
            Il-komunikazzjoni ta’ ksur ta’ data personali lis-suġġett tad-data u l-kunfidenzjalità ta’ komunikazzjonijiet elettroniċi

               1.   F’każijiet debitament iġġustifikati u taħt il-kundizzjonijiet stipulati f’din id-deċiżjoni, id-dritt għall-komunikazzjoni ta’ ksur ta’ data personali jista’ jiġi ristrett mill-kontrollur fil-kuntest tal-operazzjonijiet tal-ipproċessar li ġejjin, fejn meħtieġ u proporzjonat:

                           (a)

                           it-twettiq ta’ inkjesti amministrattivi u proċedimenti dixxiplinari;

                           (b)

                           attivitajiet preliminari relatati ma’ każijiet ta’ irregolaritajiet potenzjali rrappurtati lill-OLAF;

                           (c)

                           proċeduri ta’ żvelar ta’ informazzjoni protetta;

                           (d)

                           proċeduri (formali u informali) għal każijiet ta’ fastidju;

                           (e)

                           l-ipproċessar ta’ lmenti interni u esterni;

                           (f)

                           awditi interni;

                           (g)

                           l-investigazzjonijiet imwettqa mill-Uffiċjal tal-Protezzjoni tad-Data f’konformità mal-Artikolu 45(2) tar-Regolament (UE) 2018/1725;

                           (h)

                           investigazzjonijiet ta’ sigurtà (tal-IT) ġestiti internament jew b’involviment estern (eż. CERT-UE).

               2.   F’każijiet iġġustifikati kif xieraq u skont il-kundizzjonijiet stipulati f’din id-deċiżjoni, id-dritt ta’ kunfidenzjalità tal-komunikazzjoni elettronika jista’ jiġi ristrett mill-kontrollur fil-kuntest tal-operazzjonijiet tal-ipproċessar li ġejjin, fejn ikun meħtieġ u xieraq:

                           (a)

                           it-twettiq ta’ inkjesti amministrattivi u proċedimenti dixxiplinari;

                           (b)

                           attivitajiet preliminari relatati ma’ każijiet ta’ irregolaritajiet potenzjali rrappurtati lill-OLAF;

                           (c)

                           proċeduri ta’ żvelar ta’ informazzjoni protetta;

                           (d)

                           proċeduri formali għal każijiet ta’ fastidju;

                           (e)

                           l-ipproċessar ta’ lmenti interni u esterni;

                           (f)

                           investigazzjonijiet ta’ sigurtà (tal-IT) ġestiti internament jew b’involviment estern (eż. CERT-UE).

               3.   Fejn l-Aġenzija tirrestrinġi l-komunikazzjoni ta’ ksur ta’ data personali lis-suġġett tad-data jew il-kunfidenzjalità tal-komunikazzjonijiet elettroniċi msemmija fl-Artikoli 35 u 36 tar-Regolament (UE) 2018/1725, għandha tirreġistra u żżomm rekord tar-raġunijiet għar-restrizzjoni f’konformità mal-Artikolu 5(3) ta’ din id-deċiżjoni. L-Artikolu 5(4) ta’ din id-Deċiżjoni għandu japplika.

            Artikolu 9
            Dħul fis-seħħ
            Din id-Deċiżjoni għandha tidħol fis-seħħ fil-jum ta’ wara l-pubblikazzjoni tagħha f’Il-Ġurnal Uffiċjali tal-Unjoni Ewropea.

            Magħmul f’Bilbao, il-11 ta’ Diċembru 2019.

                  Għall-Agenzija Ewropea għas-Saħħa u s-Sigurtà fuq il-Post tax-Xogħol

               Christa SCHWENG

                  President tal-Bord tat-Tmexxija

            (1)  ĠU L 295, 21.11.2018, p. 39.

            (2)  ĠU L 30, 31.1.2019, p. 58.

            (3)  Regolament (UE) 2016/679 tal-Parlament Ewropew u tal-Kunsill tas-27 ta’ April 2016 dwar il-protezzjoni tal-persuni fiżiċi fir-rigward tal-ipproċessar ta’ data personali u dwar il-moviment liberu ta’ tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-data) (ĠU L 119, 4.5.2016, p. 1).

            (4)  Direttiva (UE) 2016/680 tal-Parlament Ewropew u tal-Kunsill tas-27 ta’ April 2016 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-awtoritajiet kompetenti għall-finijiet tal-prevenzjoni, l-investigazzjoni, is-sejbien jew il-prosekuzzjoni ta’ reati kriminali jew l-eżekuzzjoni ta’ pieni kriminali, u dwar il-moviment liberu ta’ tali data, u li tħassar id-Deċiżjoni Qafas tal-Kunsill 2008/977/ĠAI (ĠU L 119, 4.5.2016, p. 89).


Id-Deċiżjoni tal-Kummissjoni ta' 26/08/2020 li tiddikjara konċentrazzjoni hija kompatibbli mas-suq komuni (il-Każ Nru COMP/M.9915 - MITSUBISHI CORPORATION ENERGY / ENEOS / TAIYO KOYU) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 27/08/2020 li tiddikjara konċentrazzjoni hija kompatibbli mas-suq komuni (il-Każ Nru COMP/M.9877 - PRO DIAGNOSTIC GROUP / FUTURELIFE / DISCARE CZ JV) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 01/09/2020 li tiddikjara konċentrazzjoni hija kompatibbli mas-suq komuni (il-Każ Nru COMP/M.9572 - BMW / DAIMLER / FORD / PORSCHE / HYUNDAI / KIA / IONITY) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


title: Deċiżjoni tal-Kumitat Politiku u ta’ Sigurtà (PESK) 2020/1250 tal-1 ta’ Settembru 2020 dwar il-ħatra tal-Kmandant tal-Forza tal-Missjoni ta’ Taħriġ Militari tal-PSDK tal-Unjoni Ewropea fir-Repubblika Ċentru-Afrikana, u li tħassar id-Deċiżjoni (PESK) 2019/1113 (EUTM RCA/2/2020)

text:
                  4.9.2020

                  MT

                  Il-Ġurnal Uffiċjali tal-Unjoni Ewropea

                  L 290/14

         DEĊIŻJONI TAL-KUMITAT POLITIKU U TA’ SIGURTÀ (PESK) 2020/1250
         tal-1 ta’ Settembru 2020
         dwar il-ħatra tal-Kmandant tal-Forza tal-Missjoni ta’ Taħriġ Militari tal-PSDK tal-Unjoni Ewropea fir-Repubblika Ċentru-Afrikana, u li tħassar id-Deċiżjoni (PESK) 2019/1113 (EUTM RCA/2/2020)
         IL-KUMITAT POLITIKU U TA’ SIGURTÀ,
         Wara li kkunsidra t-Trattat dwar l-Unjoni Ewropea, u b’mod partikolari l-Artikolu 38 tiegħu,
         Wara li kkunsidra d-Deċiżjoni tal-Kunsill (PESK) 2016/610 tad-19 ta’ April 2016 dwar Missjoni ta’ Taħriġ Militari tal-PSDK tal-Unjoni Ewropea fir-Repubblika Ċentru-Afrikana (EUTM RCA) (1), u b’mod partikolari l-Artikolu 5(1) tagħha,
         Billi:

                     (1)

                     Il-Kunsill awtorizza, taħt id-Deċiżjoni (PESK) 2016/610, lill-Kumitat Politiku u ta’ Sigurtà (KPS), f’konformità mal-Artikolu 38 tat-Trattat dwar l-Unjoni Ewropea, biex jieħu d-deċiżjonijiet rilevanti dwar il-kontroll politiku u d-direzzjoni strateġika tal-Missjoni ta’ Taħriġ Militari tal-PSDK tal-Unjoni Ewropea fir-Repubblika Ċentru-Afrikana (EUTM RCA), inklużi d-deċiżjonijiet dwar il-ħatra ta’ Kmandanti sussegwenti tal-Forza tal-Missjoni tal-UE.

                     (2)

                     Fid-19 ta’ Ġunju 2019, il-KPS adotta d-Deċiżjoni (PESK) 2019/1113 (2) biex ħatar lill-Brigadier Ġeneral Éric PELTIER bħala l-Kmandant tal-Forza tal-Missjoni tal-UE għall-EUTM RCA.

                     (3)

                     Fis-6 ta’ Lulju 2020, id-Direttur tal-Kapaċità Militari tal-Ippjanar u t-Tmexxija ppropona l-ħatra tal-Kurunell Paulo Manuel SIMÕES DAS NEVES DE ABREU biex jieħu post il-Brigadier Ġeneral Éric PELTIER bħala l-Kmandant tal-Forza tal-Missjoni tal-UE għall-EUTM RCA mid-19 ta’ Settembru 2020.

                     (4)

                     Fl-10 ta’ Lulju 2020, il-Kumitat Militari tal-UE qabel li jirrakkomanda li l-KPS japprova din il-proposta.

                     (5)

                     Il-Portugall indika li l-Kurunell Paulo Manuel SIMÕES DAS NEVES DE ABREU ser jiġi promoss għal Brigadier Ġeneral mal-ħatra tiegħu bħala l-Kmandant tal-Forza tal-Missjoni tal-UE għall-EUTM RCA.

                     (6)

                     Jenħtieġ li tittieħed deċiżjoni dwar il-ħatra tal-Brigadier Ġeneral Paulo Manuel SIMÕES DAS NEVES DE ABREU. Barra minn hekk, jenħtieġ li titħassar id-Deċiżjoni (PESK) 2019/1113.

                     (7)

                     F’konformità mal-Artikolu 5 tal-Protokoll Nru 22 dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka ma tiħux sehem fl-elaborazzjoni u fl-implimentazzjoni ta’ deċiżjonijiet u azzjonijiet tal-Unjoni li għandhom implikazzjonijiet ta’ difiża,

               ADOTTA DIN ID-DEĊIŻJONI:

            Artikolu 1
            Il-Brigadier Ġeneral Paulo Manuel SIMÕES DAS NEVES DE ABREU huwa b’dan maħtur bħala l-Kmandant tal-Forza tal-Missjoni ta’ Taħriġ Militari tal-PSDK tal-Unjoni Ewropea fir-Repubblika Ċentru-Afrikana (EUTM RCA) mid-19 ta’ Settembru 2020.

            Artikolu 2
            Id-Deċiżjoni (PESK) 2019/1113 b’dan titħassar mid-19 ta’ Settembru 2020.

            Artikolu 3
            Din id-Deċiżjoni għandha tidħol fis-seħħ fid-data tal-adozzjoni tagħha.

            Magħmul fi Brussell, l-1 ta’ Settembru 2020.

                  Għall-Kumitat Politiku u ta’ Sigurtà

                  Il-President

               S. FROM-EMMESBERGER

            (1)  ĠU L 104, 20.4.2016, p. 21.

            (2)  Id-Deċiżjoni tal-Kumitat Politiku u ta’ Sigurtà (PESK) 2019/1113 tad-19 ta’ Ġunju 2019 dwar il-ħatra tal-Kmandant tal-Forza tal-Missjoni ta’ Taħriġ Militari tal-PSDK tal-Unjoni Ewropea fir-Repubblika Ċentru-Afrikana (EUTM RCA) (EUTM RCA/1/2019) (ĠU L 176, 1.7.2019, p. 4).


title: Deċiżjoni (UE) 2020/1251 tar-Rappreżentanti tal-Gvernijiet tal-Istati Membri tat-2 ta’ Settembru 2020 li taħtar tliet Imħallfin u Avukat Ġenerali fil-Qorti tal-Ġustizzja

text:
                  7.9.2020

                  MT

                  Il-Ġurnal Uffiċjali tal-Unjoni Ewropea

                  L 292/1

         DEĊIŻJONI (UE) 2020/1251 TAR-RAPPREŻENTANTI TAL-GVERNIJIET TAL-ISTATI MEMBRI
         tat-2 ta’ Settembru 2020
         li taħtar tliet Imħallfin u Avukat Ġenerali fil-Qorti tal-Ġustizzja
         IR-RAPPREŻENTANTI TAL-GVERNIJIET TAL-ISTATI MEMBRI TAL-UNJONI EWROPEA,
         Wara li kkunsidraw it-Trattat dwar l-Unjoni Ewropea, u b’mod partikolari l-Artikolu 19 tiegħu,
         Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikoli 253 u 255 tiegħu,
         Billi:

                     (1)

                     Il-mandati ta’ erbatax-il Imħallef u ta’ sitt Avukati Ġenerali tal-Qorti tal-Ġustizzja ser jiskadu fis-6 ta’ Ottubru 2021, inkluż dak tal-Imħallef propost mir-Renju tal-Belġju. Jenħtieġ li ssir ħatra biex timtela din il-kariga għall-perijodu li jibda mis-7 ta’ Ottubru 2021 u li jiskadi fis-6 ta’ Ottubru 2027.

                     (2)

                     Is-Sur Koen LENAERTS ġie propost għal din il-kariga bil-ħsieb li jiġi mġedded il-mandat tiegħu bħala Mħallef fil-Qorti tal-Ġustizzja.

                     (3)

                     Barra minn hekk, taħt l-Artikoli 5 u 7 tal-Protokoll 3 dwar l-Istatut tal-Qorti tal-Ġustizzja tal-Unjoni Ewropea, u wara r-riżenja tas-Sur Egils LEVITS, li saret effettiva fis-17 ta’ Ġunju 2019, jenħtieġ li jinħatar Imħallef fil-Qorti tal-Ġustizzja għall-bqija tal-mandat tas-Sur Egils LEVITS, jiġifieri sas-6 ta’ Ottubru 2024.

                     (4)

                     Is-Sinjura Ineta ZIEMELE ġiet proposta għal din il-kariga.

                     (5)

                     Taħt l-istess dispożizzjonijiet, u wara r-riżenja tas-Sur Jiří MALENOVSKÝ, li ssir effettiva fis-6 ta’ Ottubru 2020, jenħtieġ li jinħatar Imħallef fil-Qorti tal-Ġustizzja għall-bqija tal-mandat tas-Sur MALENOVSKÝ, jiġifieri sas-6 ta’ Ottubru 2024.

                     (6)

                     Is-Sur Jan PASSER ġie propost għal din il-kariga.

                     (7)

                     Fl-aħħar nett, b’riżultat tal-ħruġ tar-Renju Unit mill-Unjoni, jenħtieġ li jinħatar Avukat Ġenerali fil-Qorti tal-Ġustizzja għall-bqija tal-mandat tal-Avukat Ġenerali propost mir-Renju Unit, jiġifieri sas-6 ta’ Ottubru 2021.

                     (8)

                     Is-Sur Athanasios RANTOS ġie propost għal din il-kariga.

                     (9)

                     Il-kumitat stabbilit permezz tal-Artikolu 255 tat-Trattat dwar il-Funzjonament tal-Unjoni Ewropea ta opinjoni favorevoli dwar l-idoneità ta’ dawn il-kandidati sabiex jaqdu d-dmirijiet ta’ Mħallef jew Avukat Ġenerali fil-Qorti tal-Ġustizzja,

               ADOTTAW DIN ID-DEĊIŻJONI:

            Artikolu 1
            Is-Sur Koen LENAERTS huwa b’dan maħtur Imħallef fil-Qorti tal-Ġustizzja għall-perijodu mis-7 ta’ Ottubru 2021 sas-6 ta’ Ottubru 2027.

            Artikolu 2
            Is-Sinjura Ineta ZIEMELE hija b’dan maħtura Imħallef fil-Qorti tal-Ġustizzja għall-perijodu mis-7 ta’ Settembru 2020 sas-6 ta’ Ottubru 2024.

            Artikolu 3
            Is-Sur Jan PASSER huwa b’dan maħtur Imħallef fil-Qorti tal-Ġustizzja għall-perijodu mis-6 ta’ Ottubru 2020 sas-6 ta’ Ottubru 2024.

            Artikolu 4
            Is-Sur Athanasios RANTOS huwa b’dan maħtur Avukat Ġenerali fil-Qorti tal-Ġustizzja għall-perijodu mis-7 ta’ Settembru 2020 sas-6 ta’ Ottubru 2021.

            Artikolu 5
            Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.

            Magħmul fi Brussell, it-2 ta’ Settembru 2020.

                  Il-President

               M. CLAUSS


title: Deċiżjoni tal-Kunsill (UE) 2019/453 tad-19 ta' Marzu 2019 dwar l-iffirmar, f'isem l-Unjoni, tal-Ftehim ta' Status bejn l-Unjoni Ewropea u l-Montenegro dwar azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta fil-Montenegro

text:
                  21.3.2019

                  MT

                  Il-Ġurnal Uffiċjali tal-Unjoni Ewropea

                  L 79/1

         DEĊIŻJONI TAL-KUNSILL (UE) 2019/453
         tad-19 ta' Marzu 2019
         dwar l-iffirmar, f'isem l-Unjoni, tal-Ftehim ta' Status bejn l-Unjoni Ewropea u l-Montenegro dwar azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta fil-Montenegro
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-punti (b) u (d) tal-Artikolu 77(2) u l-punt (c) tal-Artikolu 79(2), flimkien mal-Artikolu 218(5), tiegħu,
         Wara li kkunsidra l-proposta mill-Kummissjoni Ewropea,
         Billi:

                     (1)

                     Skont l-Artikolu 54(4) tar-Regolament (UE) 2016/1624 tal-Parlament Ewropew u tal-Kunsill (1), f'każijiet fejn ikun previst li jiġu skjerati timijiet tal-Aġenzija Ewropea għall-Gwardja tal-Fruntiera u tal-Kosta f'pajjiż terz f'azzjonijiet fejn il-membri tat-tim ikollhom setgħat eżekuttivi, jew fejn azzjonijiet oħra f'pajjiżi terzi jirrikjedu dan, għandu jintlaħaq ftehim ta' status mill-Unjoni mal-pajjiż terz konċernat. Dak il-ftehim ta' status jenħtieġ li jkopri l-aspetti kollha li huma meħtieġa għat-twettiq tal-azzjonijiet.

                     (2)

                     Fis-16 ta' Ottubru 2017, il-Kunsill awtorizza lill-Kummissjoni biex tiftaħ negozjati mal-Montenegro għal ftehim ta' status fir-rigward ta' azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta fil-Montenegro (il-“Ftehim”).

                     (3)

                     In-negozjati ġew finalizzati b'suċċess bl-inizjalar tal-Ftehim fil-5 ta' Frar 2019.

                     (4)

                     Din id-Deċiżjoni tikkostitwixxi żvilupp tad-dispożizzjonijiet tal-acquis ta' Schengen li fihom ir-Renju Unit ma jiħux sehem, f'konformità mad-Deċiżjoni tal-Kunsill 2000/365/KE (2); għaldaqstant ir-Renju Unit mhuwiex qed jieħu sehem fl-adozzjoni ta' din id-Deċiżjoni u mhuwiex marbut biha jew suġġett għall-applikazzjoni tagħha.

                     (5)

                     Din id-Deċiżjoni tikkostitwixxi żvilupp tad-dispożizzjonijiet tal-acquis ta' Schengen li fihom l-Irlanda ma tiħux sehem, f'konformità mad-Deċiżjoni tal-Kunsill 2002/192/KE (3); għaldaqstant l-Irlanda mhijiex qiegħda tieħu sehem fl-adozzjoni ta' din id-Deċiżjoni u mhijiex marbuta biha jew soġġetta għall-applikazzjoni tagħha.

                     (6)

                     F'konformità mal-Artikoli 1 u 2 tal-Protokoll Nru 22 dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhijiex qiegħda tieħu sehem fl-adozzjoni ta' din id-Deċiżjoni u mhijiex marbuta biha jew marbuta bl-applikazzjoni tagħha. Ladarba din id-Deċiżjoni tibni fuq l-acquis ta' Schengen, id-Danimarka għandha f'konformità mal-Artikolu 4 ta' dak il-Protokoll, tiddeċiedi fi żmien sitt xhur wara li l-Kunsill ikun iddeċieda dwar din id-Deċiżjoni jekk hijiex ser timplimentaha fil-liġi nazzjonali tagħha.

                     (7)

                     Għaldaqstant, jenħtieġ li l-Ftehim jiġi ffirmat u li d-dikjarazzjoni konġunta annessa tiġi approvata,

               ADOTTA DIN ID-DEĊIŻJONI:

            Artikolu 1
            L-iffirmar, f'isem l-Unjoni, tal-Ftehim ta' Status bejn l-Unjoni Ewropea u l-Montenegro dwar azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta fil-Montenegro huwa b'dan awtorizzat, suġġett għall-konklużjoni tal-imsemmi Ftehim (4).

            Artikolu 2
            Id-dikjarazzjoni konġunta annessa ma' din id-Deċiżjoni hija approvata f'isem l-Unjoni.

            Artikolu 3
            Il-President tal-Kunsill huwa b'dan awtorizzat li jinnomina l-persuna jew persuni li jkollhom is-setgħa li jiffirmaw il-Ftehim f'isem l-Unjoni.

            Artikolu 4
            Din id-Deċiżjoni għandha tidħol fis-seħħ fid-data tal-adozzjoni tagħha.

            Magħmul fi Brussell, id-19 ta' Marzu 2019.

                  Għal Kunsill

                  Il-President

               G. CIAMBA

            (1)  Regolament (UE) 2016/1624 tal-Parlament Ewropew u tal-Kunsill tal-14 ta' Settembru 2016 dwar il-Gwardja Ewropea tal-Fruntiera u tal-Kosta u li jemenda r-Regolament (UE) 2016/399 tal-Parlament Ewropew u tal-Kunsill u li jħassar ir-Regolament (KE) Nru 863/2007 tal-Parlament Ewropew u tal-Kunsill, ir-Regolament tal-Kunsill (KE) Nru 2007/2004 u d-Deċiżjoni tal-Kunsill 2005/267/KE, (ĠU L 251, 16.9.2016, p. 1).

            (2)  Deċiżjoni tal-Kunsill 2000/365/KE tad-29 ta' Mejju 2000 dwar it-talba tar-Renju Unit tal-Gran Brittanja u l-Irlanda ta' Fuq biex jipparteċipaw f'xi dispożizzjonijiet tal-acquis ta' Schengen (ĠU L 131, 1.6.2000, p. 43).

            (3)  Deċiżjoni tal-Kunsill 2002/192/KE tat-28 ta' Frar 2002 dwar it-talba tal-Irlanda biex tieħu sehem f'xi dispożizzjonijiet tal-acquis ta' Schengen (ĠU L 64, 7.3.2002, p. 20).

            (4)  It-test tal-Ftehim se jiġi ppubblikat flimkien mad-Deċiżjoni dwar il-konklużjoni tiegħu.

            ANNESS

               DIKJARAZZJONI KONĠUNTA FIR-RIGWARD TAL-IŻLANDA, IN-NORVEĠJA, L-IŻVIZZERA U L-LIECHTENSTEIN

            Il-Partijiet għall-Ftehim ta' Status bejn l-Unjoni Ewropea u l-Montenegro dwar azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta fil-Montenegro jinnutaw ir-relazzjoni mill-qrib bejn l-Unjoni Ewropea u n-Norveġja, l-Iżlanda, l-Iżvizzera u l-Liechtenstein, b'mod partikolari bis-saħħa tal-Ftehimiet tat-18 ta' Mejju 1999 u tas-26 ta' Ottubru 2004 dwar l-assoċjazzjoni ta' dawn il-pajjiżi mal-implimentazzjoni, l-applikazzjoni u l-iżvilupp tal-acquis ta' Schengen.
            F'tali ċirkostanzi huwa mixtieq li l-awtoritajiet tan-Norveġja, l-Iżlanda, l-Iżvizzera u l-Liechtenstein, minn naħa waħda, u l-Montenegro, min-naħa l-oħra, jikkonkludu, mingħajr dewmien, ftehimiet bilaterali dwar azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta fil-Montenegro f'termini simili għal dawk tal-Ftehim ta' Status bejn l-Unjoni Ewropea u l-Montenegro dwar azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta fil-Montenegro.


title: Deċiżjoni tal-Kunsill (UE) 2019/458 tad-19 ta' Marzu 2019 li temenda d-Deċiżjoni 1999/70/KE dwar l-awdituri esterni tal-banek ċentrali nazzjonali, fir-rigward tal-awdituri esterni ta' Banque centrale du Lussemburgu

text:
                  21.3.2019

                  MT

                  Il-Ġurnal Uffiċjali tal-Unjoni Ewropea

                  L 79/17

         DEĊIŻJONI TAL-KUNSILL (UE) 2019/458
         tad-19 ta' Marzu 2019
         li temenda d-Deċiżjoni 1999/70/KE dwar l-awdituri esterni tal-banek ċentrali nazzjonali, fir-rigward tal-awdituri esterni ta' Banque centrale du Lussemburgu
         IL-KUNSILL TAL-UNJONI EWROPEA,
         Wara li kkunsidra l-Protokoll Nru 4 dwar l-Istatut tas-Sistema Ewropea ta' Banek Ċentrali u tal-Bank Ċentrali Ewropew, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, u b'mod partikolari l-Artikolu 27.1 tiegħu,
         Wara li kkunsidra r-Rakkomandazzjoni tal-Bank Ċentrali Ewropew tal-14 ta' Frar 2019 lill-Kunsill tal-Unjoni Ewropea dwar l-awdituri esterni ta' Banque centrale du Lussemburgu (BĊE/2019/6) (1),
         Billi:

                     (1)

                     Il-kontijiet tal-Bank Ċentrali Ewropew (BĊE) u tal-banek ċentrali nazzjonali tal-Istati Membri li l-munita tagħhom hija l-euro għandhom jiġu verifikati minn awdituri esterni indipendenti rakkomandati mill-Kunsill Governattiv tal-BĊE u approvati mill-Kunsill tal-Unjoni Ewropea.

                     (2)

                     Il-mandat tal-awdituri esterni attwali ta' Banque centrale du Lussemburgu, Deloitte Audit SARL, skada wara l-verifika għas-sena finanzjarja 2018. Għalhekk jenħtieġ li jinħatru awdituri esterni mis-sena finanzjarja 2019.

                     (3)

                     Banque centrale du Lussemburgu għażel lil Ernst & Young SA bħala l-awdituri esterni tiegħu għas-snin finanzjarji 2019 sa 2023.

                     (4)

                     Il-Kunsill Governattiv tal-BĊE rrakkomanda li Ernst & Young SA jinħatru bħala l-awdituri esterni ta' Banque centrale du Lussemburgu għas-snin finanzjarji 2019 sa 2023.

                     (5)

                     B'segwitu għar-rakkomandazzjoni tal-Kunsill Governattiv tal-BĊE, jenħtieġ li d-Deċiżjoni tal-Kunsill 1999/70/KE (2) tiġi emendata skont dan,

               ADOTTA DIN ID-DEĊIŻJONI:

            Artikolu 1
            Fl-Artikolu 1 tad-Deċiżjoni 1999/70/KE, il-paragrafu 7 hu sostitwit b'dan li ġej:

                  “7.   Ernst & Young SA huma b'dan approvati bħala l-awdituri esterni ta' Banque centrale du Lussemburgu għas-snin finanzjarji 2019 sa 2023.”.

            Artikolu 2
            Din id-Deċiżjoni għandha ssir effettiva fid-data tan-notifika tagħha.

            Artikolu 3
            Din id-Deċiżjoni hija indirizzata lill-BĊE.

            Magħmul fi Brussell, id-19 ta' Marzu 2019.

                  Għall-Kunsill

                  Il-President

               G. CIAMBA

            (1)  ĠU C 67, 20.2.2019, p. 1.

            (2)  Id-Deċiżjoni tal-Kunsill 1999/70/KE tal-25 ta' Jannar 1999 dwar l-awdituri esterni tal-banek ċentrali nazzjonali (ĠU L 22, 29.1.1999, p. 69).


title: Deċiżjoni tal-Kunsill tal-15 ta’ April 2019 li taħtar il-membri u l-membri supplenti tal-Kumitat ta’ Konsulenza dwar is-Sigurtà u s-Saħħa fuq il-Post tax-Xogħol għall-Belġju, il-Greċja, Franza u Malta

text:
                  23.4.2019

                  MT

                  Il-Ġurnal Uffiċjali tal-Unjoni Ewropea

                  C 142/20

         DEĊIŻJONI TAL-KUNSILL
         tal-15 ta’ April 2019
         li taħtar il-membri u l-membri supplenti tal-Kumitat ta’ Konsulenza dwar is-Sigurtà u s-Saħħa fuq il-Post tax-Xogħol għall-Belġju, il-Greċja, Franza u Malta
         (2019/C 142/03)
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra d-Deċiżjoni tal-Kunsill tat-22 ta’ Lulju 2003 li tistabbilixxi Kumitat ta’ Konsulenza dwar is-Sigurtà u s-Saħħa fuq il-Post tax-Xogħol (1), u b’mod partikolari l-Artikolu 3 tagħha,
         Wara li kkunsidra l-lista ta’ kandidati ppreżentata lill-Kunsill mill-Gvernijiet tal-Istati Membri,
         Billi:

                     (1)

                     Permezz tad-Deċiżjoni tiegħu tat-12 ta’ Marzu 2019 (2), il-Kunsill ħatar il-membri u l-membri supplenti tal-Kumitat ta’ Konsulenza dwar is-Sigurtà u s-Saħħa fuq il-Post tax-Xogħol għall-perijodu mill-1 ta’ Marzu 2019 sat-28 ta’ Frar 2022.

                     (2)

                     Il-Gvernijiet tal-Belġju, il-Greċja u Malta, l-organizzazzjonijiet tal-impjegati tal-Belġju, il-Greċja, Franza u Malta u l-organizzazzjonijiet ta’ min iħaddem tal-Belġju, il-Greċja, Franza u Malta ressqu aktar nomini għal diversi karigi li jridu jimtlew,

               ADOTTA DIN ID-DEĊIŻJONI:

            Artikolu 1
            Il-persuni li ġejjin huma b’dan maħtura bħala membri u membri supplenti tal-Kumitat ta’ Konsulenza dwar is-Sigurtà u s-Saħħa fuq il-Post tax-Xogħol għall-perijodu li jintemm fit-28 ta’ Frar 2022:
            I.   RAPPREŻENTANTI TAL-GVERN

                        Pajjiż

                        Membri

                        Membri supplenti

                        Belġju

                        Is-Sinjura Godelieve PONNET

                        Is-Sinjura Véronique CRUTZEN
                        Is-Sur Xavier LEBICHOT

                        Greċja

                        Is-Sur Ioannis KONSTANTAKOPOULOS

                        Is-Sur Georgios GOURZOULIDIS
                        Is-Sinjura Aggeliki MOIROU

                        Malta

                        Is-Sur Mark GAUCI

                        Is-Sur David SALIBA
                        Is-Sur Melhino MERCIECA

            II.   RAPPREŻENTANTI TA’ TRADE UNIONS

                        Pajjiż

                        Membri

                        Membri supplenti

                        Belġju

                        Is-Sinjura Caroline VERDOOT

                        Is-Sur Herman FONCK
                        Is-Sur Kris VAN EYCK

                        Greċja

                        Is-Sur Andreas STOIMENIDIS

                        Is-Sur Ioannis ADAMAKIS
                        Is-Sur Alexandros KOMINIS

                        Franza

                        Is-Sur Abderrafik ZAIGOUCHE

                        Is-Sinjura Edwina LAMOUREUX
                        Is-Sur Jean-Paul ZERBIB

                        Malta

                        Is-Sur Alfred LIA

                        Is-Sur Edwin BALZAN
                        Is-Sur Anthony CASARU

            III.   RAPPREŻENTANTI TA’ MIN IĦADDEM

                        Pajjiż

                        Membri

                        Membri supplenti

                        Belġju

                        Is-Sur Kris DE MEESTER

                        Is-Sinjura Dorothée DUPUIS
                        Is-Sur Marc JUNIUS

                        Greċja

                        Is-Sur Christos KAVALOPOULOS

                        Is-Sur Antonios MEGOULIS
                        Is-Sinjura Anastasia AVLONITOU

                        Franza

                        Is-Sinjura Nathalie BUET

                        Is-Sur Franck GAMBELLI
                        Is-Sur Pierre THILLAUD

                        Malta

                        Is-Sinjura Abigail MAMO

                        Is-Sur Joe DELIA
                        Is-Sur Andy TANTI

            Artikolu 2
            Il-Kunsill għandu jaħtar il-membri u l-membri supplenti li għadhom mhumiex nominati f’data aktar tard.

            Artikolu 3
            Din id-Deċiżjoni għandha tiġi ppubblikata għal finijiet ta’ informazzjoni f’Il-Ġurnal Uffiċjali tal-Unjoni Ewropea.

            Magħmul fil-Lussemburgu, il-15 ta’ April 2019.

                  Għall-Kunsill

                  Il-President

               P. DAEA

            (1)  ĠU C 218, 13.9.2003, p. 1.

            (2)  ĠU C 100, 15.3.2019, p. 1.


title: Deċiżjoni (UE) 2019/669 tal-Bank Ċentrali Ewropew tal-4 ta' April 2019 li temenda d-Deċiżjoni BĊE/2013/10 dwar id-denominazzjonijiet, speċifikazzjonijiet, riproduzzjoni, skambju u rtirar ta' karti tal-flus tal-euro (BĊE/2019/9)

text:
                  29.4.2019

                  MT

                  Il-Ġurnal Uffiċjali tal-Unjoni Ewropea

                  L 113/6

         DEĊIŻJONI (UE) 2019/669 TAL-BANK ĊENTRALI EWROPEW
         tal-4 ta' April 2019
         li temenda d-Deċiżjoni BĊE/2013/10 dwar id-denominazzjonijiet, speċifikazzjonijiet, riproduzzjoni, skambju u rtirar ta' karti tal-flus tal-euro (BĊE/2019/9)
         IL-KUNSILL GOVERNATTIV TAL-BANK ĊENTRALI EWROPEW,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 128(1) tiegħu,
         Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew, u b'mod partikolari l-Artikolu 16 tiegħu,
         Billi:

                     (1)

                     Fid-19 ta' April 2013, il-Bank Ċentrali Ewropew (BĊE) adotta d-Deċiżjoni BĊE/2013/10 (1), li stabbilixxa għadd ta' standards tekniċi biex ikopri kemm serje kurrenti kif ukoll futuri ta' karti tal-flus euro u kkjarifika aktar uħud mir-regoli u proċeduri fir-rigward tal-karti tal-flus tal-euro.

                     (2)

                     Il-BĊE ddeċieda li jagħmel modifiki għat-tieni serje ta' karti tal-flus tal-euro, magħrufa bħala s-serje Europa. L-għoli tal-karti tal-flus tal-euro 100 u euro 200 għandu jitnaqqas.

                     (3)

                     Fl-4 ta' Mejju 2016, il-Kunsill Governattiv iddeċieda li jeskludi l-karti tal-euro ta' denominazzjoni ta' euro 500 mis-serje Europa.

                     (4)

                     Barra minn hekk, l-adeżjoni tal-Kroazja fl-2013 teħtieġ li l-inizjali tal-BĊE bil-Kroat jiġu miżjuda mad-denominazzjonijiet tal-euro 50, 100 u 200 tat-tieni serje ta' karti tal-flus tal-euro. Għandhom jiżdiedu mal-element tad-disinn li jinkludi l-varjanti uffiċjali tal-lingwa tal-Unjoni Ewropea.

                     (5)

                     Għal raġunijiet ta' konsistenza, il-limitu għar-rekwiżit li tiġi pprovduta dokumentazzjoni dwar l-oriġini tal-karti tal-flus tal-euro u l-identifikazzjoni tal-klijent jew, fejn applikabbli, tas-sid benefiċjarju kif definit fid-Direttiva (UE) 2015/849 tal-Parlament Ewropew u tal-Kunsill (2), għandha tiżdied għal EUR 10 000. Din iż-żieda se tarmonizzaha mal-limitu għal persuni li jinnegozjaw f'oġġetti sal-punt li l-ħlasijiet isiru jew jiġu riċevuti fi flus kontanti f'ammont ta' EUR 10 000 jew aktar skont id-Direttiva (UE) 2015/849.

                     (6)

                     Hemm il-ħtieġa li jiġi ċċarat li l-iskambju ta' karti tal-flus danneġġjati jista' jsir billi jiġu skambjati karti tal-flus tal-istess valur fi kwalunkwe denominazzjoni jew billi jiġi trasferit jew ikkreditat il-valur lill-kont ta' applikant. Għandu jiġi ċċarat li t-tariffa għall-iskambju ta' karti tal-flus ġenwini ddanneġġjati minn apparat kontra s-serq tapplika wkoll meta l-applikant jitlob li l-bank ċentrali nazzjonali (BĊN) jittrasferixxi jew jikkredita l-valur tal-karti tal-flus rispettivi f'kont.

                     (7)

                     Għaldaqstant, id-Deċiżjoni BĊE/2013/10 għandha tiġi emendata kif meħtieġ,

               ADOTTA DIN ID-DEĊIŻJONI:

            Artikolu 1
            Emendi
            Id-Deċiżjoni BĊE/2013/10 hija emendata kif ġej:

                        1.

                        L-Artikolu 1 huwa emendat kif ġej:

                                    (a)

                                    il-paragrafu 1 huwa mibdul b'dan li ġej:

                                       “1.   Il-karti tal-flus tal-euro tal-ewwel serje għandhom jinkludu seba' denominazzjonijiet ta' karti tal-flus tal-euro fil-medda ta' 5 euro sa 500 euro. Il-karti tal-flus tal-euro tat-tieni serje għandhom jinkludu sitt denominazzjonijiet fil-medda ta' 5 sa 200 euro. Il-karti tal-flus tal-euro għandhom juru t-tema “Żminijiet u stili tal-Ewropa” bl-ispeċifikazzjonijiet bażiċi li ġejjin.

                                                   Valur fuq il-wiċċ (EUR)

                                                   Dimensjonijiet (l-ewwel serje)

                                                   Dimensjonijiet (it-tieni serje)

                                                   Kulur dominanti

                                                   Disinn

                                                   5

                                                   120 × 62 mm

                                                   120 × 62 mm

                                                   Griża

                                                   Klassiku

                                                   10

                                                   127 × 67 mm

                                                   127 × 67 mm

                                                   Ħamra

                                                   Romanesk

                                                   20

                                                   133 × 72 mm

                                                   133 × 72 mm

                                                   Blu

                                                   Gotiku

                                                   50

                                                   140 × 77 mm

                                                   140 × 77 mm

                                                   Oranġjo

                                                   Rinaxximent

                                                   100

                                                   147 × 82 mm

                                                   147 × 77 mm

                                                   Ħadra

                                                   Barokk u rococò

                                                   200

                                                   153 × 82 mm

                                                   153 × 77 mm

                                                   Isfar fil-kannella

                                                   Arkitettura tal-ħadid u l-ħġieġ

                                                   500

                                                   160 × 82 mm

                                                   mhux inkluża fit-tieni serje

                                                   Vjola

                                                   Arkitettura moderna tas-seklu 20”;

                                    (b)

                                    Il-paragrafu 2(c) huwa mibdul b'li ġej:

                                                “(c)

                                                l-inizjali tal-BĊE fil-varjanti uffiċjali tal-lingwa tal-Unjoni Ewropea;

                                                            (i)

                                                            għall-ewwel serje ta' karti tal-flus tal-euro, l-inizjali tal-BĊE għandhom ikunu limitati għall-ħames varjanti tal-lingwa uffiċjali li ġejjin: BCE, ECB, EZB, EKT u EKP;

                                                            (ii)

                                                            għat-tieni serje ta' karti tal-flus euro: (1) għad-denominazzjonijiet ta' euro 5, euro 10 u euro 20, l-inizjali tal-BĊE għandhom ikunu limitati għad-disa' varjanti tal-lingwi uffiċjali: BCE, ECB, ЕЦБ, EZB, EKP, EKT, EKB, BĊE u EBC; (2) għad-denominazzjonijiet ta' euro 50, euro 100 u euro 200, l-inizjali tal-BĊE għandhom ikunu limitati għall-għaxar varjanti tal-lingwi uffiċjali li ġejjin: BCE, ECB, ЕЦБ, EZB, EKP, EKT, ESB, EKB, BĊE u EBC;”;

                        2.

                        fl-Artikolu 3, il-paragrafu 2(h) huwa mibdul b'dan li ġej:

                                    “(h)

                                    fejn l-istituzzjonijiet u l-aġenti ekonomiċi msemmija fl-Artikolu 6(1) tar-Regolament (KE) Nru 1338/2001 preżenti għal skambju, f'tranżazzjoni waħda jew aktar, karti tal-flus ewro ġenwini ddanneġġjati b'valur ta' mill-inqas EUR 10 000, dokumentazzjoni dwar l-oriġini tal-karti tal-flus u l-identifikazzjoni tal-klijent jew, fejn applikabbli, tas-sid benefiċjarju kif definit fid-Direttiva (UE) 2015/849 tal-Parlament Ewropew u tal-Kunsill (*1), għandhom jiġu pprovduti minn dawk l-istituzzjonijiet u aġenti ekonomiċi. Dan l-obbligu għandu japplika wkoll fil-każ ta' dubju dwar jekk intlaħaqx il-valur limitu ta' EUR 10 000. Ir-regoli stabbiliti f'dan il-paragrafu għandhom ikunu mingħajr preġudizzju għal rekwiżiti ta' identifikazzjoni u rappurtar aktar stretti adottati mill-Istati Membri fit-traspożizzjoni tad-Direttiva (UE) 2015/849.

                           (*1)  Direttiva (UE) 2015/849 tal-Parlament Ewropew u tal-Kunsill tal-20 ta' Mejju 2015 dwar il-prevenzjoni tal-użu tas-sistema finanzjarja għall-finijiet tal-ħasil tal-flus jew il-finanzjament tat-terroriżmu, li temenda r-Regolament (UE) Nru 648/2012 tal-Parlament Ewropew u tal-Kunsill, u li tħassar id-Direttiva 2005/60/KE tal-Parlament Ewropew u tal-Kunsill u d-Direttiva tal-Kummissjoni 2006/70/KE (ĠU L 141, 5.6.2015, p. 73).”;"

                        3.

                        fl-Artikolu 3, huwa miżjud il-paragrafu 4 ġdid li ġej:

                           “4.   Il-BĊNi jistgħu jwettqu l-iskambju billi jagħtu flus kontanti fil-valur tal-karti tal-flus fi kwalunkwe denominazzjoni, billi jittrasferixxu l-valur tal-karti tal-flus f'kont bankarju tal-applikant li jista' jiġi identifikat mingħajr ambigwità minn identifikatur tan-numru tal-kont tal-ħlas internazzjonali (IBAN) kif definiti fl-Artikolu 2(15) tar-Regolament (UE) Nru 260/2012 tal-Parlament Ewropew u tal-Kunsill (*2), jew billi jikkreditaw il-valur tal-karti tal-flus f'kont tal-applikant mal-BĊN, kif jitqies xieraq mill-BĊN.

                           (*2)  Regolament (UE) Nru 260/2012 tal-Parlament Ewropew u tal-Kunsill tal-14 ta' Marzu 2012 li jistabbilixxi rekwiżiti tekniċi u tan-negozju għat-trasferimenti ta' kreditu u debiti diretti bl-euro u li jemenda r-Regolament (KE) Nru 924/2009 (ĠU L 94, 30.3.2012, p. 22).”"

                        4.

                        fl-Artikolu 4, il-paragrafu 1 huwa mibdul b'dan li ġej:

                           “1.   BĊNi għandhom jitolbu ħlas lill-istituzzjonijiet u lill-aġenti ekonomiċi msemmija fl-Artikolu 6(1) tar-Regolament (KE) Nru 1338/2001 meta jitolbu lill-BĊNi, skont l-Artikolu 3, jiskambjaw karti tal-flus tal-euro ġenwini li ġew iddanneġġjati minn apparat kontra s-serq. Dan il-ħlas għandu japplika wkoll irrispettivament minn jekk il-BĊN jesegwix l-iskambju fi flus kontanti jew billi jittrasferixxi jew jikkredita l-valur tal-karti tal-flus f'kont.”.

            Artikolu 2
            Dħul fis-seħħ
            Din id-Deċizjoni għandha tidħol fis-seħħ fl-għoxrin jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea.

            Magħmula fi Frankfurt am Main, l-4 ta' April 2019.

                  Għall-Kunsill Governattiv tal-BĊE

                  Il-President tal-BĊE

               Mario DRAGHI

            (1)  Id-Deċiżjoni BĊE/2013/10 tad-19 ta' April 2013 dwar id-denominazzjonijiet, l-ispeċifikazzjonijiet, ir-riproduzzjoni, il-bdil u l-irtirar tal-karti tal-flus tal-euro (ĠU L 118, 30.4.2013, p. 37).

            (2)  Id-Direttiva (UE) 2015/849 tal-Parlament Ewropew u tal-Kunsill tal-20 ta' Mejju 2015 dwar il-prevenzjoni tal-użu tas-sistema finanzjarja għall-finijiet tal-ħasil tal-flus jew il-finanzjament tat-terroriżmu, li temenda r-Regolament (UE) Nru 648/2012 tal-Parlament Ewropew u tal-Kunsill, u li tħassar id-Direttiva 2005/60/KE tal-Parlament Ewropew u tal-Kunsill u d-Direttiva tal-Kummissjoni 2006/70/KE (ĠU L 141, 5.6.2015, p. 73).


title: Deċiżjoni (UE) 2019/670 tal-Bank Ċentrali Ewropew tad-9 ta' April 2019 li temenda d-Deċiżjoni BĊE/2014/8 dwar il-projbizzjoni tal-finanzjament monetarju u r-remunerazzjoni ta' depożiti tal-gvern minn banek ċentrali nazzjonali (BĊE/2019/8)

text:
                  29.4.2019

                  MT

                  Il-Ġurnal Uffiċjali tal-Unjoni Ewropea

                  L 113/9

         DEĊIŻJONI (UE) 2019/670 TAL-BANK ĊENTRALI EWROPEW
         tad-9 ta' April 2019
         li temenda d-Deċiżjoni BĊE/2014/8 dwar il-projbizzjoni tal-finanzjament monetarju u r-remunerazzjoni ta' depożiti tal-gvern minn banek ċentrali nazzjonali (BĊE/2019/8)
         IL-KUNSILL GOVERNATTIV TAL-BANK ĊENTRALI EWROPEW,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari t-tieni inċiż tal-Artikolu 132(1) tiegħu,
         Wara li kkunsidra l-Istatut tas-Sistema Ewropea ta' Banek Ċentrali u tal-Bank Ċentrali Ewropew, u b'mod partikolari t-tieni inċiż tal-Artikolu 34.1 tiegħu,
         Whereas:

                     (1)

                     Sabiex il-Kunsill Governattiv jingħata għajnuna fil-monitoraġġ tal-konformità mal-projbizzjoni ta' finanzjament monetarju taħt l-Artikolu 123 tat-Trattat dwar il-Funzjonament tal-Unjoni Ewropea, id-Deċiżjoni BĊE/2014/8 (1) tistabbilixxi r-rati tas-suq li joperaw bħala limiti massimi għar-remunerazzjoni ta' depożiti miżmuma minn gvernijiet u awtoritajiet pubbliċi mal-bank ċentrali nazzjonali rispettiv tagħhom.

                     (2)

                     Sabiex tiġi ppreżervata l-integrità tal-politika monetarja unika, ir-rati tas-suq relevanti għandhom jiġu speċifikati ulterjorment u aġġornati.

                     (3)

                     Għaldaqstant, id-Deċiżjoni BĊE/2014/8 għandha tiġi emendata kif meħtieġ,

               ADOTTA DIN ID-DEĊIŻJONI:

            Artikolu 1
            Emenda
            Id-Deċiżjoni BĊE/2014/8 hija emendata skont kif ġej:

                        L-Artikolu 1 huwa emendat skont kif ġej:

                                    (a)

                                    il-punt (aa) li ġej huwa mdaħħal:

                                                “(aa)

                                                ‘depożitu’ tfisser bilanċ ta' kreditu f'euro jew f'munita oħra li jirriżulta minn fondi miżmuma f'kont ma' BĊN jew minn sitwazzjonijiet temporanji dderivati minn servizzi oħrajn ipprovduti minn BĊN, li jagħtu lok għal obbligazzjoni rreġistrata fuq il-karta tal-bilanċ ta' dak il-BĊN, u li dak il-BĊN ikun meħtieġ li jħallas lura taħt il-kundizzjonijiet kuntrattwali jew regolatorji applikabbli, inklużi depożiti matul il-lejl u għal terminu fiss;”;

                                    (b)

                                    il-punt (ċ) huwa ssostitwit b'dan li ġej:

                                                “(ċ)

                                                ‘rata tas-suq mhux iggarantita matul il-lejl’ tfisser: (i) fir-rigward ta' depożiti matul il-lejl iddenominati f'euro, ir-rata medja tal-indiċi ta' matul il-lejl tal-euro (EONIA), jew, wara li twaqqfet l-EONIA, ir-rata tal-euro fuq terminu qasir (€STR); u (ii) fir-rigward ta' depożiti matul il-lejl iddenominati f'muniti għajr l-euro, rata kumparabbli;”;

                                    (c)

                                    il-punt (d) huwa ssostitwit b'dan li ġej:

                                                “(d)

                                                “rata tas-suq iggarantita” tfisser: (i) fir-rigward ta' depożiti għal terminu fiss iddenominati f'euro, l-iSTOXX EUR GC Pooling term index b'maturità kumparabbli, jew l-ekwivalenti tiegħu jew jitwaqqaf jew ma jkomplix jitqies bħala punt ta' riferiment; u (ii) fir-rigward ta' depożiti għal terminu fiss iddenominati f'muniti għajr l-euro, rata kumparabbli.”.

            Artikolu 2
            Dħul fis-seħħ

               1.   Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

               2.   Għandha tapplika mill-1 ta' Ottubru 2019.

            Magħmul fi Frankfurt am Main, id-9 ta' April 2019.

                  Għall-Kunsill Governattiv tal-BĊE

                  Il-President tal-BĊE

               Mario DRAGHI

            (1)  Deċiżjoni BĊE/2014/8 tal-20 ta' Frar 2014 dwar il-projbizzjoni tal-finanzjament monetarju u r-remunerazzjoni ta' depożiti tal-gvern minn banek ċentrali nazzjonali (ĠU L 159, 28.5.2014, p. 54).


title: Deċiżjoni tal-Kumitat Politiku u ta' Sigurtà (PESK) 2019/783 tat-30 ta' April 2019 dwar il-ħatra tal-Kmandant tal-Forza tal-UE għall-operazzjoni militari tal-Unjoni Ewropea fil-Bożnija-Ħerzegovina u li tħassar id-Deċiżjoni (PESK) 2018/355 (BiH/28/2019)

text:
                  16.5.2019

                  MT

                  Il-Ġurnal Uffiċjali tal-Unjoni Ewropea

                  L 127/11

         DEĊIŻJONI TAL-KUMITAT POLITIKU U TA' SIGURTÀ (PESK) 2019/783
         tat-30 ta' April 2019
         dwar il-ħatra tal-Kmandant tal-Forza tal-UE għall-operazzjoni militari tal-Unjoni Ewropea fil-Bożnija-Ħerzegovina u li tħassar id-Deċiżjoni (PESK) 2018/355 (BiH/28/2019)
         IL-KUMITAT POLITIKU U TA' SIGURTÀ,
         Wara li kkunsidra t-Trattat dwar l-Unjoni Ewropea, u b'mod partikolari l-Artikolu 38 tiegħu,
         Wara li kkunsidra l-Azzjoni Konġunta tal-Kunsill 2004/570/PESK tat-12 ta' Lulju 2004 dwar l-operazzjoni militari tal-Unjoni Ewropea fil-Bożnija-Ħerzegovina (1), u b'mod partikolari l-Artikolu 6(1) tagħha,
         Billi:

                     (1)

                     Bis-saħħa tal-Artikolu 6(1) tal-Azzjoni Konġunta 2004/570/PESK, il-Kunsill awtorizza lill-Kumitat Politiku u ta' Sigurtà (KPS) biex jieħu d-deċiżjonijiet rilevanti dwar il-ħatra tal-Kmandant tal-Forza tal-UE għall-operazzjoni militari tal-Unjoni Ewropea fil-Bożnija-Ħerzegovina (il-“Kmandant tal-Forza tal-UE”).

                     (2)

                     Fis-27 ta' Frar 2018 il-KPS adotta d-Deċiżjoni (PESK) 2018/355 (2), li taħtar il-Ġeneral Maġġur Martin DORFER bħala Kmandant tal-Forza tal-UE.

                     (3)

                     Il-Kmandant tal-Operazzjoni tal-UE rrakkomanda l-ħatra tal-Brigadier Ġeneral Reinhard TRISCHAK bħala l-Kmandant tal-Forza tal-UE l-ġdid biex jieħu post il-Maġġur Ġeneral Martin DORFER mis-26 ta' Ġunju 2019.

                     (4)

                     Il-Kumitat Militari tal-UE qabel mar-rakkomandazzjoni tal-Kmandant tal-Operazzjoni tal-UE fit-18 ta' Marzu 2019.

                     (5)

                     Għalhekk, jenħtieġ li titħassar id-Deċiżjoni (PESK) 2018/355.

                     (6)

                     F'konformità mal-Artikolu 5 tal-Protokoll Nru 22 dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka ma tiħux sehem fl-elaborazzjoni u fl-implimentazzjoni ta' deċiżjonijiet u azzjonijiet tal-Unjoni li għandhom implikazzjonijiet ta' difiża.

                     (7)

                     Fit-12 u t-13 ta' Diċembru 2002, il-Kunsill Ewropew ta' Copenhagen adotta dikjarazzjoni li ssostni li l-arranġamenti Berlin Plus u l-implimentazzjoni tagħhom japplikaw biss għal dawk l-Istati Membri tal-Unjoni li huma wkoll membri tan-NATO jew membri tal-programm tas-Sħubija għall-Paċi u li konsegwentement ikkonkludew ftehimiet bilaterali dwar is-sigurtà man-NATO,

               ADOTTA DIN ID-DEĊIŻJONI:

            Artikolu 1
            Il-Brigadier Ġeneral Reinhard TRISCHAK huwa b'dan maħtur Kmandant tal-Forza tal-UE għall-operazzjoni militari tal-Unjoni Ewropea fil-Bożnija-Ħerzegovina (operazzjoni ALTHEA) mis-26 ta' Ġunju 2019.

            Artikolu 2
            Id-Deċiżjoni (PESK) 2018/355 hija b'dan imħassra.

            Artikolu 3
            Din id-Deċiżjoni għandha tidħol fis-seħħ fis-26 ta' Ġunju 2019.

            Magħmul fi Brussell, it-30 ta' April 2019.

                  Għall-Kumitat Politiku u ta' Sigurtà

                  Il-President

               S. FROM-EMMESBERGER

            (1)  ĠU L 252, 28.7.2004, p. 10.

            (2)  Id-Deċiżjoni tal-Kumitat Politiku u ta' Sigurtà (PESK) 2018/355 tas-27 ta' Frar 2018 dwar il-ħatra tal-Kmandant tal-Forza tal-UE għall-operazzjoni militari tal-Unjoni Ewropea fil-Bożnija-Ħerzegovina u li tħassar id-Deċiżjoni (PESK) 2017/682 (BiH/26/2018) (ĠU L 68, 12.3.2018, p. 12).


title: Deċiżjoni tal-Kunsill tal-14 ta’ Mejju 2019 li taħtar il-membri u l-membri supplenti tal-Kumitat ta' Konsulenza dwar is-Sigurtà u s-Saħħa fuq il-Post tax-Xogħol għall-Ungerija

text:
                  16.5.2019

                  MT

                  Il-Ġurnal Uffiċjali tal-Unjoni Ewropea

                  C 167/2

         DEĊIŻJONI TAL-KUNSILL
         tal-14 ta’ Mejju 2019
         li taħtar il-membri u l-membri supplenti tal-Kumitat ta' Konsulenza dwar is-Sigurtà u s-Saħħa fuq il-Post tax-Xogħol għall-Ungerija
         (2019/C 167/02)
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra d-Deċiżjoni tal-Kunsill tat-22 ta' Lulju 2003 li tistabbilixxi Kumitat ta' Konsulenza dwar is-Sigurtà u s-Saħħa fuq il-Post tax-Xogħol (1), u b'mod partikolari l-Artikolu 3 tagħha,
         Wara li kkunsidra l-lista ta' kandidati ppreżentata lill-Kunsill mill-Gvernijiet tal-Istati Membri,
         Billi:

                     (1)

                     Permezz tad-Deċiżjonijiet tiegħu tat-12 ta' Marzu 2019 (2) u tal-15 ta' April 2019 (3), il-Kunsill ħatar il-membri u l-membri supplenti tal-Kumitat ta' Konsulenza dwar is-Sigurtà u s-Saħħa fuq il-Post tax-Xogħol għall-perijodu mill-1 ta' Marzu 2019 sat-28 ta' Frar 2022.

                     (2)

                     L-organizzazzjonijiet tal-impjegati u ta' min iħaddem tal-Ungerija ressqu aktar nomini għal diversi karigi li jridu jimtlew,

               ADOTTA DIN ID-DEĊIŻJONI:

            Artikolu 1
            Il-persuni li ġejjin huma b'dan maħtura membri u membri supplenti tal-Kumitat ta' Konsulenza dwar is-Sigurtà u s-Saħħa fuq il-Post tax-Xogħol għall-perijodu li jintemm fit-28 ta' Frar 2022:
            II.   RAPPREŻENTANTI TAT-TRADE UNIONS

                        Pajjiż

                        Membru

                        Membri Supplenti

                        L-Ungerija

                        Is-Sur Károly GYÖRGY

                        Is-Sur Laszló MISKÉRI

            III.   RAPPREŻENTANTI TA' MIN IĦADDEM

                        Pajjiż

                        Membru

                        Membri Supplenti

                        L-Ungerija

                        Is-Sur István KOMORÓCZKI

                        Is-Sa Melinda PARRAGHNÉ GÁL
                        Is-Sa Judit H. NAGY

            Artikolu 2
            Il-Kunsill għandu jaħtar lill-membri u l-membri supplenti li għadhom ma ġewx innominati f'data aktar tard.

            Artikolu 3
            Din id-Deċiżjoni għandha tiġi ppubblikata għall-informazzjoni f'Il-Ġurnal Uffiċjali tal-Unjoni Ewropea.

            Magħmul fi Brussell, l-14 ta’ Mejju 2019.

                  Għall-Kunsill

                  Il-President

               P. DAEA

            (1)  ĠU C 218, 13.9.2003, p. 1.

            (2)  ĠU C 100, 15.3.2019, p. 1.

            (3)  ĠU C 142, 23.4.2019, p. 20.